GALi gorazarre Kongresuan | Politika | Berria\nJose Manuel Vilarejo komisario ohia, asteazkenean, Espainiako Kongresuan. CHEMA MOYA / EFE Tamaina handiagoan ikusi\nIragana gogoratzeko astea izan da igarotakoa. ETAk armak isilarazi zituela hamar urte bete izanak eta urteurrenaren atarian Arkaitz Rodriguez Sortuko idazkari nagusiak eta Arnaldo Otegi EH Bilduko koordinatzaileak ETAren biktimen oinazea aitortu izanak ia monopolizatu egin du asteko eztabaida politikoa. Asteazkenean, ordea, beste talde armatu bati gorazarre egin zioten Espainiako Kongresuan: Kitchen auziari buruzko batzordean, Jose Manuel Villarejo komisario ohiak gerra zikina babestu zuen, eta Felipe Gonzalez Espainiako gobernuburu ohia seinalatu zuen GALen sustatzaile gisa.\nJon Iñarritu EH Bilduko diputatuak Eduardo Moreno Bergaretxe Pertur eta Jose Miguel Etxeberria Alvarez Naparra-ren desagerpenei buruz galdetu zion Villarejori, eta polizia ohiak ETAri egotzi zion Perturrena. Naparraz galdetuta, berriz, zera esan zuen: «Egon ziren bi edo hiru bazter urrunetan galdu zirenak. Nik, tamalez, ez nuen parte hartu, baina gustatuko zitzaidakeen». Eta erantsi zuen: «Terroristak deuseztatu behar ziren, eta oso ondo egin zuten nire kideek». Are, Felipe Gonzalezen rola goraipatu zuen Villarejok, Gabriel Rufian ERCko diputatuari erantzunez: «Ez dut uste GAL akats bat izan zenik, Frantziak ETA erabiltzen zuelako Espainiari xantaia egiteko. Frantziak modu berean deuseztatu zuen OAS; Espainian, Felipe Gonzalez izan zen ausartu zen bakarra».\nPolizia ohiaren hitzek izan al dezakete ondoriorik? Iñarrituk BERRIA-ri azaldu dio Naparrari edo Perturri buruzkoak aintzat hartzeko arazoa Villarejoren sinesgarritasuna dela; Kongresuko batzordean galdetu ziotenean gezurretan harrapatu zutela: «Desagertu baten senidea banintz, salaketa bat jarriko nuke, deklaratu dezan. Ez dakit zerbait egingo den, ez duelako frogarik aurkezten». Iñarrituk uste du Villarejoren helburua dela «zarata egitea eta transmititzea informazio asko daukala».\nEstatu indarkeriaren gorazarreak, berriz, izango du ondoriorik? Iñarrituk salatu du «bi neurri» daudela, eta estatu indarkeria goraipatzean «zigor- gabetasuna» dagoela: «Guri eskaera batzuk egiten dizkigute, aste honetan ikusi den bezala, baina beste batzuetan garrantzia kentzen zaio edo normaltzat ematen dute. Pentsa guk halako zerbait esaten dugula».\nPertur ETApm-ko zuzendaritzako kidea zen, eta 1976ko uztailaren 23an ikusi zuten azken aldiz, Pausun (Lapurdi). Hiru hipotesi zeuden: bide politikoen alde zegoelako ETAko Komando Bereziek hil zutela da hipotesietako bat; eskuin muturreko talderen batek hil zuela da beste bat, eta Espainiako zerbitzu sekretuek aginduta Italiako neofaxistek hil zutela bestea. Naparra, berriz, ETAko kide izan zen lehenik, eta Komando Autonomo Antikapitalistetako kide gero, eta 1978an ihes egin zuen Iparraldera. 1980an desagertu zen.\nEuskal gatazka ezagun du Villarejok, 1970eko hamarkadatik. Polizian hasi eta hiru urtera, 1975ean, Donostiara bidali zuten, «terrorismoaren aurkako borrokan» aritzera. Domina bat ere eman zioten horregatik. Azken urteetan ezagun egin da, 2017ko azaroan atxilotu ondoren, hainbat urtez politikariak eta enpresaburuak espiatzeko legez kanpoko sare bat osatu zuela-eta. Aurtengo martxoan utzi zuten aske, datorren hilabetean lau urte beteko zituzkeelako behin-behineko kartzelaldian. Asteazkenean, Villarejok azaldu zuen gaur egun ere polizia talde bat dagoela berak jardun zuen bezala lanean.\nBertze bortz euskal preso Euskal Herriratuko dituzte\nLexuri Gallastegi, Zigor Blanco, Gorka Lupiañez, Jose Maria Novoa eta Ion Troitiño dira Euskal Herrira ekarriko dituzten euskal presoak. Eusko Jaurlaritzak zehaztu beharko du zein kartzelatara mugitzen dituzten.\nMemoriak galdu zituen paperak\nDurangoko bonbardaketaren ondoren, 84 hildako sartu zituzten bi hobi komunetan. Handik egun batzuetara, lurperatuen zerrenda desagertu zen. Hildakoen senideen bila dabiltza orain.\nNaziek erretako osabaren errautsak\nAnjel Lekuonaren bideari segitu dio iloba batek; 36ko gerrako jazarpenetik ihesi, Espainiako errepublikaren alde aritu zen Katalunian, eta nazien aurka Frantzian. Haren errautsak Pragan azaldu dira, hilerri batean.\nAsier Guridik baieztatu du errefuxiatu estatusa lortu duela\nVenezuelan dagoen euskal iheslariak gose greba abiatu zuela jakinarazi zuen abenduaren 3an, eta Caracasko Espainiako kontsulatuaren aitzinean plantatu zen.


Procomún zerbitzuan izena emateko, http://procomun.educalab.es orrian egin behar da erregistroa, "Izena eman" aukeran klik eginez.\nErregistro-prozesuan konturako eta datu pertsonaletarako sarbideko datuak eskatuko zaizkizu. Kontuaren egiaztatzea posta elektronikoren bidez egingo da.\nEspacio Procomún Educativo webguneak cookieak (zerbitzariak weborrira sartzen diren pertsoen ordenagailura bidaltzen dituen informazioko fitxategi txikiak dira) erabiltzen ditu ezinbesteko neurrian, erabiltzileari funtzionamendu eta bistaratze zuzen bat ziurtatzeko.\nHala ere, webgunean erabiltzen diren cookieak aldi baterakoak dira eta erabiltzailearen saioaren amaieran desagertzen dira. Cookieak ez dira inola ere erabiliko izaera pertsonaleko informazioa jasotzeko.


apirila 2021 - Ekintza Ikastola\nDantza, kirola eta eskulanak uztartzen dituen Sportsandlanguales Premier Camps udalekuak EKINTZAn izango dira aurten. Ekainaren 28tik uztailaren 30era izango...\nApr26, 2021 Berriak\nEgun berezi asko izaten ditugu EKINTZA-n, eta modu berezian ospatzen ditugu! Urtebetetzeak izaten dira egun horietako asko, eta halako...\nApr20, 2021 Berriak\nIkasturte honetan berebiziko garrantzia ematen ari gara aire libreko ekintzeei. Beti izan da garrantzitsua guretzat naturaz eta aire libreaz...\nApr13, 2021 Berriak\nIzenak berak dioen bezala, book trailer bat liburu bat sustatzen duen bideo txiki bat da. Lehen Hezkuntzako 6. mailako...


urtarrila | 2013 | Hitzen uberan\nJon Mirande hizpide Baionan\nJon Miranderi eskainitako ekitaldia antolatu dute Baionan. Hizlari izango dira: Lucien Etxezaharreta, Ander Iturrioz eta Itxaro Borda. Musika: Pantxix Bidart eta Mirentxu Lazkano.\nGurebook denda itxiko den egunean, Susa argitaletxeak bere ebook plataformaren bitartez 1.000 ale saldu dituela eman du aditzera. 2011ko azaroaren 2an abiatu zuen Susa argitaletxeak ebook salmentarako plataforma. “Baziren merkatuan eta inguruan eredu zenbait, baina Susak berea landu eta asmatu … Continue reading →\nIrakurketa dramatizatuak gogoko dituztenek aukera bikoitza izango dute gaur Bilbon: Juan Agirre eta Iñaki Odriozola (Argazkia: Bizkaie) – Cafe Bar Bilbao Teatro Laburreko Sariketako testuen irakurketa, Bidebarrieta liburutegian 19:30ean. Aurten saritutako euskarazko eta gaztelerazko testuen irakurketa dramatizatua egingo dute: Iñaki … Continue reading →\nAtzera egingo dugu. Denda martxan jarri zenean, horrelakorik gerta zitekeenik espero al zenuten? Harrituta hartu behar izan duzue erabaki hau? Harrituta eta tristeturik ere, akaso. Bi gauza ezberdin dira. Harritu ez, ez gaitu harritu. Hasteko, arrisku bat bazegoen, arrisku nabarmena. … Continue reading →\nBerriki aurkeztu du Rikardo Arregi Diaz de Herediak Bitan esan beharra liburua, poesia zaleen gozagarri. BERTAN ikus dezakezue aurkezpeneko une bat, eta HEMEN berriz Iñigo Astizek Berrian egindako elkarrizketa irakurriko duzue. Alberdania argitaletxearen eskutik kaleratu du liburua.\n‘Edukiontzi bat da bizitza’, Ainara Lasaren eskutik\nEdukiontzi bat da bizitza Egunero joaten zen Ines autopista ondoko garbigunera. Ordainlekua pasa orduko eskuineko begia objektuz betetako edukiontzietan iltzatzen zitzaion. Azkeneko asteetako plana horixe zuen; lan jardun astunaren ostean garbigunera bisita egitea. Parentesi bat izaten zen ordu hori bere … Continue reading →\nPosted on 2013-01-29 by admin\n‘Joan’ eta ‘Krokodiloa ohe azpian’ liburuak hizpide\nPatxi Zubizarretaren Joan (Txalaparta, 2010) eta Mariasun Landaren Krododiloa ohe azpian liburuez egingo dute solas. Albiste honen uberan: Patxi Zubizarretari elkarrizketa\nJosu Martinezek irabazi du Tene Mujika Saria\n‘Sukkwan irla’ liburuaz solasean\nDavid Vannen Sukkwan irla (Denonartean, 2012) izango dute hizpide. Itzultzailea: Juanjo Olasagarre. Saioaren gidaria: Iñigo Aranbarri. Albiste honen uberan: Denonartean-en nobedadeak


Maria-Jose Azurmendi, Eusko Ikaskuntzaren Manuel Lekuona Saria\nSoziolinguistikariak “euskararekiko duen konpromisoa eta hizkuntza normalizatzeko egindako ekarpen eskerga” nabarmendu du epaimahaiak.\nMaria-Jose Azurmendik (Donostia, 1944) eskuratu du 2018ko Eusko Ikaskuntzaren Manuel Lekuona Saria. “Ibilbide profesional eta akademiko aparta izan du eta hizkuntzaren normalizazioa bere egin du, ekarpen joria eginez euskarari” azpimarratu du epaimahaiak. Hala, besteak beste, aitzindaria izan da soziolinguistika gaietan, eta psikosoziolinguistika deitua izan den jakintza-arloa garatzen ere. Han eta hemen ibilitako emakumea izan da eta, nazioarte mailan hizkuntzaren ikerketan egindako zabalkunde lana ezaguna da.\nBizitza oso bat irakaskuntza eta ikerketari eman dio eta, emakume aitzindaria izan da hainbat arlotan;Beasaingo Alkartasuna Lizeoko lehen emakume zuzendaria izan zen, bai eta UPV/EHUko katedradun izatera iritsi den lehen emakumetarikoa ere. 2000. urtean Soziolinguistika Klusterra Elkarteko bultzagile eta sortzailetako bat izan zen.\nIrabazlearen hautaketan hiritarrek eta epaimahai instituzionalak parte hartu dute. Eusko Ikaskuntzaren bazkideen bozkak %30eko pisua izan du azken emaitzan, Euskal Komunitate Globalarenak %10a, eta falta den %60a epaimahai instituzionalaren esku geratu da. Epaimahai instituzionala kide hauek osatzen dute: Euskalerriaren Adiskideen Elkartea, Euskaltzaindia, Aranzadi Zientzia Elkartea, Labayru Fundazioa, Jose Miguel de Barandiaran Fundazioa, Euskal Kultur Erakundea, Vianako Printzea Erakundea eta Eusko Ikaskuntza bera.\nEusko Ikaskuntzaren Manuel Lekuona Saria 1983an sortu zen Euskal Komunitate Globalarentzat ekarpen garrantzitsua izan zitekeen lana (opera omnia) egin duten pertsonei aitorpena egiteko. Manuel Lekuona Saria jaso dute, besteak beste, Jorge Oteizak, Jose Miguel de Azaolak, Justo Garatek, Bernardo Estornesek, Carlos Santamariak, Jose Ignacio Tellechea Idigorasek, Jose Mª Jimeno Juriok, Eugene Goyhenechek, Micaela Portillak, Elias Amezagak, Menchu Galek, Antxon Aguirre Sorondok, Joan Mari Torrealdaik, Fermin Leizaolak edota Manuel Lekuonak berak. Saria Remigio Mendiburuk sortutako brontzezko eskultura bat da.\nHizkuntzaren normalizazioaren gaia bere eginez, Maria-Jose Azurmendi bere ibilbide akademikoan eta militantean euskara erdigunean jartzen jakin izan duen zientzialaria izan da, soziolinguistikan, psikolinguistikan eta psikosoziolinguistikan egin dituen ekarpenengatik. Bereziki azpimarratzekoa da arlo honetan bultzatu duen ikerketa eta ezagutzaren berrikuntza Psikosoziolinguistika deitua izan den jakintza-arloa garatzeko egin duen aitzindaritza lanarekin. Zentzu horretan, aipatzekoa da izenburu bereko liburuaren argitalpena.


Euskal gehiengo sindikala kalera atera da Zaldibarren gertatutakoa argitzeko eskatuz - Steilas\nEuskal gehiengo sindikala kalera atera da Zaldibarren gertatutakoa argitzeko eskatuz\nELA, LAB, ESK, STEILAS, HIRU eta Etxaldek ekimen bateratua egin dute gaur, Zaldibarreko Verter Recycling enpresan izandako istriputik bi astera. Sindikatu bakoitzak kontzentrazioak egingo ditu Bilbo, Donostia, Gasteiz, Iruñea eta eskualde-buruetako egoitzen aurrean, guztira 30 deialditik gora izan direlarik.\nGertatutakoa argitzeko eskatu dute sindikatuek “ZaldibarArgitu. 2 aste desagertuta. 11+2. Prekarietatea hiltzailea” lemapean egin dituzten kontzentrazioetan. Mobilizazioek 13 minututako iraupena izan dute, minutu bana otsailaren 6tik hona pasatu den egun bakoitzeko, egun horretatik baitaude desagertuta bi langile, Joaquin eta Alberto.\nSindikatuek lanetik etxera osasunez eta bizirik bueltatzeko eskubidea aldarrikatu dute, prekarietateak gaixotu eta hil egiten duela salatu eta urte hasieratik Hego Euskal Herrian hil diren 11 langileak eta desagertuta dauden biak oroituz. Honekin lotuta, desagertutakoen bilaketa lanari lehentasuna ematea exijitu eta euren senideei elkartasuna adierazi diete.\nOrain bi aste Zaldibarko zabortegiaren luiziak Joaquín eta Alberto harrapatu zituen. Gehiengo Sindikaleko kideon ustez bi langileen bilaketa lanek lehentasuna izan behar lukete Eusko Jaurlaritzarentzat, baina 14 egun hauetan ez dugu halakorik ikusi.\nSindikatuon ustez, zaborren kudeaketa ekonomizistak eragin du luizia. Oinarrizko azpiegitura publikoa izan behar lukeen zabortegia diru-irabaziaren logikan kudeatu da eta, horrez gain, administrazio publikoak ez du kontrol publiko eraginkorrik egin. Prekaritatearen eta lan-istripuen atzean logika neoliberal hau errepikatzen da behin eta berriro.\nLuiziaren ondoren ere autopista irekitzea izan da Eusko Jaurlaritzaren lehentasuna, zabortegian erreskate lanetan ari ziren langileen osasun eta segurtasunaren gainetik. Ingurumen Sailak herritarrei osasun-gomendioak egin dizkie airearen kalitate eskasaren ondorioz, baina ez da halakorik izan zabortegiaren inguruko herrietan lanean ari diren pertsonentzat; ordu eta erdiz eliteko kirolariek ezin dute lanik egin, baina bi aste hauetan langile arruntek lan fisikoak egin ditzakete Eusko Jaurlaritzaren inongo gomendiorik jaso gabe.\nSindikatuon ustez, krisi honetan langileen osasuna ez da lehentasuna izan, ezta Joaquín eta Albertoren bilaketa ere.\njoakin2020-02-20T22:43:38+01:002020 20 otsaila |Albisteak, Jendarte mugimenduak, Lan osasuna|


Gernikako Batzar Etxea urdinez tindauko da zapatu gauean - bizkaie.biz\nBizkaie! 2021-06-18 11:03 Kulturea\nNew Yorkeko Empire State eraikinean, Pariseko Eiffel Torrean edo Erromako Koliseoan bardin antzeko jarduerak egingo ditue.\nGernikako Batzar Etxea urdinez tindauko da bagilaren 19tik 20ra, Errefuxiatuen Munduko Eguna dala eta. Bizkaiko Batzar Nagusiak erakundeak bat egin dau Nazino Batuen Erakundeko (NBE) errefuxiatuen ACNUR bulegoek sustatzen daben eta 135 herrialdetan egiten dan nazinoarteko jardunaldi horregaz.\nErrefuxiatuen Mundu Eguna Nazino Batuek izentautako nazinoarteko eguna da, mundu osoko errefuxiatuak gogoratu eta omentzeko; urtero bagilaren 20an egiten da, gatazka edo gorabeheretatik iges egiteko euren etxea eta lurraldea itxi behar izan daben personen indarra eta adorea goratzeko.\nOspakizun honeen barruan, mundu osoko uri eta erakunde desbardinek omenaldi honegaz bat egitea erabagiten dabe, euren eraikin eta monumentu esanguratsuenak Nazino Batuen kolore urdinaz tindauta; ekimen honetan parte hartu daben munduko ikonoen artean, besteak beste, Empire State, Eiffel Torrea eta Erromako Koliseoa dagoz.


Sobiet Maneiro | Boligrafo gorria\nHasiera » Fauna publikoa » Sobiet Maneiro\nSeventy eight bizimoduaren hipertrofia hartan juntatu ziren Fernando Savater eta Rosa Díez; Carlos Martinez Gorriaranen txioekin dibertitu ginen; eta, nola ahaztu Alvaro Pomboren mitin ero haiek –“U-PEY-DE! U-PEY-DE!” errepikatzen dit oraindik, tarteka, buruko grabagailuak–. Baina gero hauteskundeen testak etorri ziren eta, noizbait beldurgarriki bozkatuak izan ziren arren –birritan gainditu zuten milioi bateko langa Espainian–, denborak Ciudadanos bihurtu du erreferentzia nagusi Jose Antonio “Riveraren Lehengusu” anfetaminikoak eskatzen dituen hauteslearentzat.\nHori ulertu zutenek partiduz aldatu zuten. Maneiro, Titanic-eko musikarien espirituz, alderdian geratu zen. Duela gutxi arte: Ahora plataforma aurkeztu du aurten, “zentro-ezkerreko” ideien laborategia izan gura duen zerbait, batzuen ustez alderdi berri baten enbrioia izan daitekeena. Eta zer nahi duzue esatea, intrigatuta nago Kataluniako hauteskundeei buruz esan duenarekin: UPyDren magenta itsusi hori kendu eta behingoz bandera gorri batean bilduta ikusiko dugu tokaio Maneiro, Internazionala kantari? Gauza sinesgaitzagoak gertatu dira. Asko-asko ez, baina.


Arbizu Udalaren webgune ofiziala - UDAL KOMUNIKAZIOA 2021/10/08\nUDAL KOMUNIKAZIOA 2021/10/08\nKALE NAGUSIKO OBREN INGURUKO EPAIKETA:\nUdaberrian azaldu genuen, kale Nagusiko obra egin zuen enpresak, bere garaian, justifikaziorik ez zuen fakturak pasatu zizkola udalari. Tekniko eta arkitektuekin egon ondoren, justifikaziorik ez zuen ezer ez genuela ordainduko erantzun genion enpresari.\nHori dela eta, epaitegietan bukatu dugu. Joan den astean izan zen bista. Bertan, tekniko eta arkitektuek deklaratu zuten eta abokatuak inpresio onarekin atera ziren epaitegitik. Hurrengo hilabeteetan izanen dugu epaia.\nESKOLA ZAHARRAREN INGURUKO PARTE HARTZE PROZESUA:\n74 inkesta jaso dira. 36 on line eginak eta 38 paperean. Zorionak!\nElhuyar enpresak jasoak ditu eta txosten bat egiten ari da hurrengo pausoa prestatzeko. Hau da, datorren URRIAK 23an, larunbata, goizeko 11:00tatik 13:00tara, ESKOLA ZAHARREAN izanen den BATZARREAN aurkeztu beharreko konklusioen txostena. Ideiak jorratu eta erabakiak hartzera egonen gara deituak.\nBeraz hurrengo pausoa, BATZARREAN parte hartzea izanen da erabakiak hartzeko.\nBi aste barru bukatuko dute proiektua arkitektuek eta dirulaguntzen prozedura abiatuta dago.\nAsmoa, datorren San Juanetarako bukatuta egotea da.\nEstoldetan jarritako usain detektoreek adierazi dute Agotzaina enpresak egiten dituen ixurketek usaina eragiten dutela. Horrez gain, baliteke beste ixurketa mota bat/batzuk ere egotea eta usain gehiago eragitea.\nBestalde, burokraziak atzerapena eragiten badu ere, badoaz behar diren moldaketa teknikoak egiten enpresan, Nafar Gobernuak eskatutako baldintzak betetze bidean.\nLarunbatean, arratsaldean, ipuin kontalaria eta musika izanen dugu plazan iluntze arte, baita pintxo dastaketa ere.\nIgandean berriz, goizeko 10:00tatik 14:00tara UDAZKENEKO AZOKA, eta eguerdian trikitilariak.\nGozatu eta disfrutatu elkar zainduz!\nUDAL KOMUNIKAZIOA 2022/1/28\nUDAL KOMUNIKAZIOA 2022/1/21\nBehin behineko emaitzak. Liburuzaina lanpostua\nUDAL KOMUNIKAZIOA 2022/1/3\nUDAL KOMUNIKAZIOA 2021/12/17


2020ko ekitaldiko Sozietateen gaineko Zergaren aitorpena errazago betetzeko, laguntza programak tresna bat dakar: bazkideek edo partaideek aitortzailearen kapitalean dituzten datuei buruzko informazioaren inportazioa, programatik kanpoko edozein aplikaziotatik sortutako fitxategi batetik, baldin eta beraren edukia aurrerago azaltzen diren baldintzak betetzen baditu.\nLaguntza-programak bazkideek edo partaideek aitortzailearen kapitalean dituzten datuak inportatzeko aukera dauka. Inportazio hori egin ahal izateko, informazioa fitxategi batean grabatuta egon behar da, eta fitxategia aurrerago zehaztuko ditugun erregistroetako formatuetakoa izan behar da.\nEreduaren laukitxo jakin batzuek kode jakin bat bakarrik onartzen dute. Honelako kasuetan, inportazioa egindakoan, inportaziorako erabilitako fitxategian onartutakoak ez diren beste kode batzuk badaude, programan errorea sortuko da, eta zuzendu egin beharko da.


Grabaketa data: 1979-07-04\nHiztuna: Fermin Echeverria. Perpetua Saragüeta.\nGaiak: bizimodua , denetarik , egurra , ehiza , eskola , euskara , herria , kontakizuna , kontrabandoa , lana: egurketa\n00:06:30 Iparraldera askotan pasatu da, kontrabandoa egiten. Normalean ez zekiten zer zeramaten, hogeita bost kiloko paketeak izan ohi ziren. Hamar bat pezeta ordaintzen zieten gaueko. Alduden hartu eta Mezkiritzera eramaten zuten. Hiru-lau ordu behar zituzten, ez baitziren bidetatik joaten.\n00:04:40 Perpetuaren aita eta neba, eta Fermin bera eta bere aita, mendian aritzen ziren egurretan lanean. Hogeita hamabi urte izan arte egon zen egurgintzan. Egurra normalean ikatza egiteko izaten zen. Metroka ordaintzen zieten eta Iruñera bidaltzen zuten.\n00:02:00 Mezkiritzeko eta Iruritako euskarak. Ferminek bere izena eta adina esaten ditu.\n00:31:15 Martin Lorenzo etxea zen Ferminena. Baina erori egin zen. Hori baino lehen ama eta arreba hil ziren. Amak besteentzat arropa garbitzen lan egiten zuen. Bere aita oso langile ona zen eta Perpetuaren aitarekin ibili zen lanean. Azkenean burua galdu zuen. Ferminek alaba bakarra du. Ezkondu eta geroko bizimoduaren inguruan.\n00:25:00 Basurde, basahuntzak, azeriak, erbiak eta usoak ehizatzen zituzten. Uso pasa onena Sorogainen dago baina beraiek basora joaten ziren. Basurdeak ehizatzera zazpi bat gizon joaten ziren eta ez zuten txakurrik erabiltzen. Orain lehen baino basurde gehiago dago. Horretarako egon daitezkeen arrazoiak: lehen basoak garbiago zeuden egurra ateratzen zutelako eta ahuntz asko zeudelako, hauek asko garbitzen zuten.\n00:20:40 Fermin eta Perpetuaren anaia zortzi urte zituztela mendira joaten ziren gurasoekin bakoitzak bere zerra hartuta, eta goizeko lauretatik ilundu arte egoten ziren mendian egurra mozten. Gehien ebakitzen zena pagoa zen.\n00:19:00 Fermin gutxi joan zen eskolara. Maisuak erreglarekin jo zuen mutil bat eta hil egin zuen. Erreglarekin sorbaldan eman zion eta bihotza bere lekutik atera omen zitzaion. Maisu berak beste mutil bat jo zuen eta hura ere eri gelditu zen. Maisua Aezkoakoa zen eta ez zekien ortografiarik ere. Gero don Manuel, apaiza, izan zen maisua. Hauek biek ez zuten euskararen aurka egin. Hurrengo batek, Martinezek, xigortu egiten zituen euskaraz hitz egiteagatik.\n00:14:30 Ferminek ez du euskaraz hitz egin berrogei urtez. Perpetuak berriz, beti hitz egin du euskaraz senarrarekin. Ferminek ez zien alabei euskara erakutsi, ez baitzion baliorik ikusten.\n00:12:48 Mezkiritz aldatu egin da. Beraiek han jaio ziren baina arrotz bailiran hartzen dituzte. Berak bekaizkeriagatik dela uste du. Uraren arazoa. Perpetuak ere berdin uste du. Egurrik ere ez diote inoiz eman. Herrikoek gaizki begiratzen dituzte. Emakume batek herrian bera erotzat zutela esan zion, bera baino idazle hobeak badirela eta ea zertarako sartzen zuen muturra berak horretan.\n00:06:30 Iparraldera askotan pasatu da, kontrabandoa egiten. Normalean ez zekiten zer zeramaten, hogeita bost kiloko paketeak izan ohi ziren. Hamar bat pezeta ordaintzen zieten gaueko. Alduden hartu eta Mezkiritza eramaten zuten. Hiru-lau ordu behar zituzten, ez baitziren bidetatik joaten.\n00:04:40 Perpetuaren aita eta anaia, eta Fermin bera eta bere aita, mendian aritzen ziren egurretan lanean. Hogeita hamabi urte izan arte egon zen egurgintzan. Egurra normalean ikatza egiteko izaten zen. Metroka ordaintzen zieten eta Iruñera bidaltzen zuten.


2014ko ekainaren 19a\nEAEko Lehendakaria eta Espainiako Errege ohia, artxiboko irudian.\nUrkullu jauna Euskadiko Autonomia Erkidegoko biztanleen Lehendakaria da eta ni ez naiz fio haren hitzez. Eta, gainera, ez naiz berarengandik ordezkatuta sentitzen. Euskal Herrian bertan eta hemendik kanpo darabilen diskurtso kontenplatiboa ez da bertoko herritarren kopuru handi baten nahia asetzeko bestekoa. Gehiengoaren nahia, hain zuzen ere. Euskal Herritik kanpora egiten dituen bidaietan, gainera, harro barik, inoren lotsa sentiarazten didan portaera darabil Urkullu jaunak. Gogoratu besterik ez Amerikako Estatu Batuetara egin zuen lehendabiziko bidaian, New Yorkeko Eusko Etxera hain zuzen ere, haren presentziak eragin zituen euskaldunen arteko liskar eta zentsurak. Ordukoaz damututa egongo dela egingo nuke apustu. Bestela, kaudillotxo baten jarrera eta portaera onartezin bezain ulertezina litzateke orduko hura.\nBestalde, arrazoi du Ibarretxe lehendakari ohiak dioenean arazoa etxean dugula eta ez inorenean. Ez dago historian oso atzera egin behar hau baieztatzeko. ETAk eta Ezker Abertzaleak beti izan dute erreferente Espainiako Gobernua balizko negoziazio baten aurrean, haiek direla onartuta edo, gu nor garen eta zer izan nahi dugun erabakitzeko aginpide bakarra dutena. Eta EAJk uste du Espainiako Estatuak duela giltza bertoko ate guztietako giltzarrapoak irekitzeko (errege-gaiari belarri ondora xuxurlatuko omen dio Urkullu jaunak Euskal Herria different dela). Hau da, alde bietako hitzarmen baten bidez lortuko direla estatus berri baten gauzatzea edota negoziazio baten osteko konponbidea.\nEta Ibarretxe jaunak dio geu garela geure buruaren jabe erabakiak hartzeko. Orain, antza, konturatuta gabiltza aldebikotasunaren paradigma zaharkiturik geratu dela eta aldebakartasunarena jarri behar dugula indarrean. Edo bestela esanda, Euskal Herria (Euskadi) subjektu politikotzat jotzen dugun unetik bertatik hasiko garela geure buruaren jabe izaten. Eta norberak erabakitzeko eskumen, gaitasun eta eskubidea ez direla inori eskupekoa eskatzen ibiltzekoak.\nZentzu horretan, bada, ezin da ulertu Espainiako Borboiaren Errege proklamazio instituzionalean Urkullu jaunaren parte-hartze ezinbestekoa, bere burua errepublikazale duenean, antza. Presentzia kritikoa egingo duela dio berak, baina ematen du subdito leialak errege berriari pleitesia eta belauniko menpekotasuna (burua zilarrezko bandejan eskainia) aitortzeko ekintza-eskaintza zalantzagabekoa dela, Espainiak EAEn duen ordezkari nagusienak egin beharrekoa.\nHorrelako ekitaldi instituzionalean gizalegez jokatzea ondo baino hobeto ikusiko luke euskal herritarrak, Euskal Herriko Estatuaren Lehendakaria gonbidatu hurko gisa agertuko balitz, mendeetan zehar izan dugun harreman estuaren errespetua agertze aldera.\nKanal hauetan artxibatua: Etxegabetzeak | Iñigo Urkullu | Espainiako monarkia ezbaian | Caja Rural


Bizimodu modernoak antzutu gaitu\nHamar bikotetik batek ez du bere kabuz haurrik izatea lortzen eta horixe da Lehenengo Mundua deritzogun honetako arazo handietako bat. Batzuek epidemiaz hitz egiten dute. Beste hainbatek ikasketak amaitu beharra, lana lortzeko zailtasunak edota etxebizitza erosteko arazoak jartzen ditu aitzakiatzat. Jaiotze tasa mantentzen den arren, etorkinei esker ikusten ari omen gara ume gehiago kalean. Zer ari da gertatzen?\nHaurra nahi eta ezin\nHaurrak izateko arazoez hitz egiten dugunean, bi kasu ongi bereizi behar dira: esterilitatea edo antzutasuna eta ugalkortasun eza. Saiatu arren haurdun geratzea lortzen ez duena esterila da. Edo gizonezkoen kasuan, emakumea haurdun utzi ezin duena. Ugalkortasun eza duenak aldiz, haurdun geratu bai, baina haurra behin eta berriro galtzen du.\nOhikoena antzutasuna da. Europan, haurrak izateko adinean dauden bikoteen %20k du arazo hori. Adibide bat jartze aldera, Gurutzetako Ospitalean (Bilbo aldean) urtero gai honi buruzko 12.000 kontsulta izaten dituzte.\nDena den, egun esterilitateak kasu gehienetan izaten du irtenbidea, ez ordea ugalkortasun ezak. Horregatik, adituen esanetan ugalkortasun eza larriagoa da, esterilitatearen kasuan baino zailagoa delako diagnostikoa egitea. Donostiako QuirÃ³n klinikako Lagundutako Ugalketa zerbitzuko buru Koldo Carbonerok azaldu digunez, Â«emakume bat haurdun geratu arren beti umea galtzen duenean arrazoia zein den jakitea oso zaila izaten da eta horri aurre egitea edo zein tratamendu ezarri jakitea askoz ere zailagoaÂ».\nGuraso zaharrak gara\nEsterilitate kasuak ugaritu izanaren arrazoi nagusia haurrak gero eta beranduago izaten ditugula da. Tabakoak eta estresak ere eragiten dute eta baita arropa estuegia erabiltzeak ere, baina larriena aipatutakoa da: adinak aurre hartzen digula, alegia. Emakumearen adina da kontuan hartu beharrekoa: 18 eta 30 urte artekoa dute adin egokiena. Gizonezkoek, normalean, luzaroago mantentzen dute haurrak izateko gaitasuna.\nEuskal Herrian orain gutxi sortu da APRAE, lagundutako ugalketa behar dutenen elkartea. Arazo hau duten bikoteei informazioa eta laguntza eskaintzea du helburu. Bost kide hasi dira lanean, guztiak emakumeak. Isabel Corbacho elkarteko kide da eta arazoa pairatu du. Harrituta dagoela kontatu digu, gomendio eske emakumeek baino ez dietelako deitu orain arte, baina adin ugalkorrean dauden bikoteen kasuan, antzutasuna gero eta gutxiago izaten da emakumearena eta gero eta sarriago gertatzen da gizonezkoen semenaren kalitatea baxuegia izatea. Carboneroren hitzetan, horrek badu bere zergatia: Â«Lehen ohikoa zen faktore tubarikoa: sexu harremanetan preserbatiboa beharrean pilulak erabiltzen zirenean gertatzen zen, pilulekin ez baitziren tronpetan gertatu daitezkeen infekzioak saihesten. Orain, HIESAri aurre egiteko preserbatiboa erabiltzen denez, emakumeek gisa horretako arazo gutxiago izaten duteÂ».\nAldaketa teknologikoetatik genetikaren hieroglifikoak argitzera\nTratamenduak ere ezberdinak dira esterilitate eta ugalkortasun ezarentzat. Esterilitate kasu urri batzuetan, nahikoa izaten da hainbat botika hartu edota sexu harreman programatuak izatearekin. Kasu gehienetan, ordea, lagundutako ugalketa behar izaten da. Tratamendu hauetan ernalketa sexu harremanik izan gabe egiten da.\nOrain 50 urte inguru hasi ziren alor honetan ikerketak eta frogak egiten. Lehendabizi, emaileen bidezko intseminazio artifiziala egiten hasi ziren, albaitariek erabiltzen zuten teknika kopiatuz. Hurrengo pausoa Â«in vitroÂ» ernalketa izan zen, laborategian. Azken urteetan, teknika hori gero eta mikroskopikoago bihurtzeko egin dute lan eta modu horretan, apurka-apurka ernalketa kopurua areagotzea lortu dute. Kasuan kasuan teknika bat edo beste erabiltzen da.\nHemendik aurrera, genetikak markatuko ditu pausoak. QuirÃ³n klinikako arduradunaren arabera, teknika hau kualitatiboki oso ezberdina da, genetikari esker hainbat gaixotasun saihestea eta ugalkortasun ezeko kasu batzuetan lehen lortu ezin zitekeena lortu daitekeelako. Hots, lehen bazirela genetikoki bateraezinak izateagatik haurrak izan ezin zitzaketen bikoteak, eta egun, genetikan oinarritutako teknikak erabiliz, bateraezintasun genetiko hori zuzentzea lor daitekeela. Hor ikusten du aurrerapen handiena Carbonerok.\nEz da erraza, ezta merkea ere\nTratamendu hauek guztiak klinika pribatuetan egiten dira batez ere. Osakidetzak ere eskaintzen du zerbitzua, baina APRAEko idazkari Isabel Corbachok kontatu digunez, bikote asko ez daude prest itxaron zerrenda luzeak jasateko: Â«Askok berandu hartu dugu ama izateko erabakia eta arazoa duzula konturatzen zarenerako, gutxienez beste urtebete ere galdu duzu. Zerrenda itxaron, tratamendua ezarri eta haurdun geratzea lortzerako denbora gehiegi igaro da. Arrisku handia daÂ». Osakidetzak 40 urtetik behera duten emakumeak artatzen ditu, urtebetez hainbat saiakera egin ostean haurdun geratzea lortu ez dutelako medikuaren gomendioa dutenak. Gainera, aurrez haurrak izan dituztenek ez dute adibidez Â«in vitroÂ» ernalketa egiteko modurik izaten. Baldintza horiek bete nahi ez dituztenek edo zain egon nahi ez dutenek zuzenean klinika pribatuetara jotzen dute. Lehenago tratamendua jasotzen dute, baina oso garestia izan ohi da. Normalean, haurdun geratzeko saiakera batean 6.000 euro gastatzen ditu bikote batek eta lortu ezean, beste saiakera bakoitzeko berriro ordaindu behar dute.\nIsabel Corbachok bere kasua kontatu digu. Orain haurra izateko gertu da eta minez baina pozik hartu gaitu. Izugarri kostatu zaio puntu honetara heltzea, bai psikologikoki eta baita ekonomikoki ere. Horregatik, bi eskaera egiten dizkio Osasun Sailari: Â«Kataluniako eredua jarraitu beharko genuke. Han, nahiz eta tratamendua klinika pribatu batean jaso, sare publikoak ordaintzen dizkie botikak eta horrekin bikoteak 2.500 euro behintzat aurrezten ditu. Gainera, laguntza psikologikoa eskaintzea ere ezinbestekoa da, kasu hauetan frogatuta baitago oso lagungarria izaten delaÂ».\nLagundutako ugalketa erabiltzen duten bakarrak ez dira haurrak izateko arazo fisikoak dituzten pertsonak. Bikote homosexualek eta bikoterik gabe ama izan nahi duten emakumeek ere erabiltzen dituzte horrelako teknikak. Espainiako legedian onartua dago, baina nahiko emaile ez dagoela da arazoa. Kontuak kontu, emakumeak ez du dagoeneko gizonezko baten beharrik aurrera egiteko eta bizi itxaropena ere 80 urtetik gorakoa dute Euskal Herriko emakumeek. Hori bai, haurrak izateko adin bat markatzen du naturak eta horren aurka egitea ezinezkoa da. Beraz, borroka bere horretan mantenduko da: gizartearen ohiturek eta naturak eskatzen digutenaren artekoa, alegia.\nEspainiako Estatuak gai honi buruz duen legea Europan onartu zen lehendabizikoa izan zen. Garai hartan, uteroa alokatzea, umearen sexua erabakitzea eta gizakien klonazioa ez zituen onartzen. Ondoren, legeak aldaketa batzuk izan ditu eta egun, esaterako, umearen sexua erabaki daiteke, baldin eta haurrak gaixotasun genetikoren bat izateko arriskua badu.\nTeknikek aurrera egin arren, horietako asko ezingo genituzke erabili emailerik ez balego. Kontu handiz eta ongi pentsatuta egin behar den zerbait da, baina beharra duten bikoteek asko eskertzen dute pertsona horien laguntza.\nEmailearen anonimotasuna legez errespetatu behar da. Dirua jasotzen dute, baina eragindako kalteen ordainetan baino ez. Halaber, kontratu bat sinatu behar da dohaintza egin aurretik eta emaileari emaitzak izan ditzakeen ondorioen berri ematen zaio.\nGutxienez 18 urte baino gehiago izan behar dute eta gehienez 35 emakumeen kasuan eta 50 gizonezkoenean. Familian gaixotasun genetikorik edo herentziazkorik ez izatea ere eskatzen da.\nEmakumeek 25 egunez hartu behar dituzte txertoak. Bitarte horretan, hiruzpalau aldiz joan behar dute sendagilearengana ekografiak egiteko. Azkenik, anestesia lokala behar duen ebakuntza txiki bat egiten zaie obuluak ateratzeko.\nGizonezkoen hazi-ematea errazago egiten da. Kalitate onekoa aurkitzea izaten da arazoa, izoztu egin behar denez, oso kalitate onekoa behar baitu. Gainera, emaile bakoitzaren semena, arrazoi etikoak direla medio, aldi gutxi batzuetan baino ezin da erabili.


Datuak Babesteari buruzko Araudi Orokor berria • ZUZEU\nDatuak Babesteari buruzko Araudi Orokor berria –\nArantxa Manterolak, sarean.eus atarian.\nSare sozialetan, segurtasun politikak aldatu dituztelaren abisua jaso al duzue azken egunetan? Ez die bakarrik sare sozialei eragiten, baina oihartzun gehiena beraiengan izaten ari da.\nDatuak Babesteari buruzko Araudi Orokorra dela eta, segurtasun politikak aldatzen ari dira, edo behitzat, erabiltzaileei politika hauen berri ematen dabiltza. Maiatzaren 25tik aurrera, enpresa orok, Datu Babeserako Araudi Orokorra bete behar dutelako hain zuzen ere.\nLehenengo galdera, agian, webgune eta aplikazio hauek (enpresa hauek, azken finean), zer informazio duten izan daiteke. Hemen doa erantzunaren zati bat: non egon garen, gure kontaktu guztiak (baita sare sozial horretan ez daudenak), gure txartelen informazioa, zer bideo ikusten dugun, norekin eta nola komunikatzen garen, non erosten ditugun gauzak, non egiten dugun lan… Ondo pentsatuz gero, beldurra ematen du.\nBeraz, bigarren galdera hau izan daiteke: guri, erabiltzaileoi, zer onura dakarkigu araudi honek?\nInstagram sare soziala erabiliko dut eredu bezala, gaur egun, nire ustetan, gehien zabalduta dagoena delako.\nKontuz, guzti hau ez da sare sozialei bakarrik eragiten dien zerbait, baina inpaktu gehien beraiengan duenez, hauek erabiliko adibide gisa. Hala ere, Google-n kasua aztertzea gomendatzen dizuet interesa baduzue.\nInstagram-ek Facebook-eko politika erabiltzen du. Bide batez, orain dela aste batzuk hainbeste tira bira sortu zuen sare sozialak hain zuzen ere.\nSegurtasun politika berriak honako hauek adierazi behar ditu (gutxienez):\n1.- Datuak zein helburuarekin erabiliko diren.\nSartzen ditugun datu pertsonalak eta informazio guztia, zertarako erabili behar den argi eta garbi adierazita egon behar da. Kasu honetan, guk sartzen dugun informazio guztia erabiltzen dute. Gure mugimendu guztiak gordeta dituzte. Irakurri dudanaren arabera, gure erabiltzaile esperientzia hobetzeko, guk gustukoen ditugun zerbitzuak eskaintzeko helburuarekin.\n2.- Gure datu pertsonalak zenbat denboran zehar gorde behar dituzten adierazi behar dute.\nKasu honetan, sare sozial bat izanik, guk bajan eman arte, gure datuak gordeko dituzte. Bestelako webguneetan, zenbat hilabete edo urtetan mantenduko dituzten esan behar digute.\n3.- Gure datu pertsonalak erabiltzearen onarpen argi eta garbia izan behar da (checkbox bat aukeratuz edo erabiltzaileak egin beharreko adierazpen batekin).\n4.- Gure datuak eramateko aukera eskaini behar digute.\nHau da, sare sozialean gordeta ditugun datu guztiak jaisteko aukera eman behar digute. Facebook-ek horretarako aplikazio bat garatu du, hemen esteka. Google-k ere badu berea (argi, oso pisutsua izango baita!!).\n5.- Datu babeserako delegatua zein den argi azaldu behar da.\nKasu honetan ez dut pertsonen izenik ikusi, baina behintzat zein helbidera idatzi daitekeen beraiekin harremanetan jartzeko.\nHauek dira bete beharreko helburuetako batzuk. Zalantza asko sortzen zaizkit, egia esan, baina ziurtasun batzuk baita: guzti hau gordetzen badute, horretatik dirua lor dezaketelako da. Benetan uste genuen email, youtube, sare sozial eta halakoak debaldekoak zirela?\nPolitika hauek ondo daude eta beharrezkoak dira. Arazoa ordea gure informazioa elkarbanatu nahi ez badugu agertuko zaigu: uko egingo zeniokete mugikorra erabiltzeari zuen datuak izan ez ditzaten? Kontutan hartu Android mugikor guztiak Google oinarri bat daramatela. Emaila erabiltzearren ordaintzeko prest al zaude, trukean horrek zure datuak babestuko balitu?\nEta enpresa hauek esandakoa betetzen ez badute, zer? Benetan komeni zaien sare sozialei lege hauek martxan jartzea, beteko ez balituzte ordaindu beharreko isunak ez badira beraientzako aipagarriak?\nGaldera asko baina, agian garrantzitsuena: guzti honen jakitun izanik, berdin jarraituko al dugu mugikorra erabiltzen?\nDatuak Babesteari buruzko Araudi Orokor berria Datuak Babesteari buruzko Araudi Orokor berria Datuak\naraudia, datuen babesa, Internet


naiz: editoriala - Ariketa demokratikoak aro berria ireki du Txilen\nTxiletarrek igandean Pinocheten Konstituzioa aldatzearen alde bozkatu zuten. Era berean, konstituzio berria 155 pertsonak osatutako konbentzio konstituziogile batek idaztea erabaki zuten. Erabaki horrekin prozesua baldintzatzeko eskuinaren azken maniobra galarazi zuten herritarrek. Horrela, diktadurak ezarritako Konstituzioari amaiera emango zaio. Egia da oinarrizko legeak alderdi autoritarioenak galduta zituela, baina egungo eredu neoliberalaren erreforma eragozten zuen eta hori izan da egonezinaren iturburua. Edozein kasutan, prozesu konstituziogilearen zatirik garrantzitsuena orain hasten da eta bi urtez luzatuko da. Epe luze hori ikusirik, herritar asko beldur dira premiazko erreformak atzeratzeko eta edukiz husteko erabiliko dela. Horregatik eskatzen dute osasunaren, pentsioen eta hezkuntzaren arloetan erreformekin berehala hasteko.\nDiktadurak ezarritako Konstituzioak sortutako kaiola apurtzeko urtebete daramate Txileko herritarrek mobilizazio erraldoiak egiten. Borroka luzea eta gogorra izan da. Manifestazio jendetsuen aurrean Gobernuaren erantzuna bortitza izan da, baina, azkenean, amore eman behar izan du eta oinarrizko legearen aldaketari bide eman. Beraz, ez da eliteen borondatezko erabakia izan; herri mobilizazioaren indarrak behartu du erabakia. Herritarrek, hitz hutsez nazkatuta eta ezberdintasun sozial handiez nekatuta, Chicago boys-ek diseinatutako proiektu neoliberalaren azken aztarnak bertan behera bota dituzte. Herritarrek borrokaren bidez gizarte justuagoa eraikitzeko aukera ireki dute.\nMundu osoan zehar txalotu dituzte Txileko bozketa eta emaitza. «Demokraziaren garaipena» izan dela adierazi du Espainiako Gobernuko presidente Pedro Sanchezek. Pozgarria da ikustea Sanchezek eskubideak eta askatasuna lortzeko Txilen egindako ariketa demokratikoa babesten duela. Orain falta da Katalunian, Euskal Herrian edo Estatu espainoleko beste edozein tokitan ere horrelako ariketa demokratikoak babestea eta bideratzea.\nBloga Todos AITZIBER PEREZ DE KARKAMO - AITZIBER PZ. KARKAMO CéSAR MANZANOS - CéSAR MANZANOS MIKEL ARAMENDI - MIKEL ARAMENDI IñAKI LEKUONA - IñAKI LEKUONA IRATI JIMENEZ - IRATI JIMENEZ ITZIAR ZIGA - ITZIAR ZIGA OIHANE ZABALETA - OIHANE ZABALETA GLORIA REKARTE - GLORIA REKARTE EUSKAL KALENDAK - FITO RODRIGUEZ MAIDER EIZMENDI - MAIDER EIZMENDI CRONOPIANDO - KOLDO CAMPOS FLOREN AOIZ - FLOREN AOIZ PERRO MUNDO - DABID AMPARO LASHERAS - AMPARO LASHERAS ANGEL ORDOñEZ - ANJEL ORDóñEZ KEPA KORTA - KEPA KORTA ALVARO REIZABAL - ALVARO REIZABAL FEDE DE LOS RIOS - FEDE DE LOS RIOS ARTURO PUENTE - ARTURO PUENTE MARIA DEL RIO - MARIA DEL RIO BELEN MARTINEZ - BELEN MARTINEZ


3 kilometro eta erdi luze eta lau gune izanen ditu Lesakako Nafarroa Oinezeko ibilbideak - Erran.eus\n3 kilometro eta erdi luze eta lau gune izanen ditu Lesakako Nafarroa Oinezeko ibilbideak\nTtipi-Ttapa 2017-10-06 11:02 Gizartea Bortziriak Lesaka\nTantirumairu Ikastola txiki geratu eta eraikin berri bat ondoan eraikitzea da Iruñean gaur aurkeztu duten bestaren helburua. Zeliakoentzako postua egonen da lehen aldiz eta trafiko plan berezia prestatu dute\nAte-joka dugu egun handia: urriaren 15ean ospatuko du Lesakako Tantirumairu Ikastolak 2017ko Nafarroa Oinez besta. Azken prestaketa lanetan ari dira auzolanean herritarrak ibilbide erraz bezain atsegina atontzeko. Udalerriaren goikaldean kokatuko da eta 3 kilometro eta erdiko luzera izanen du, Lesakako industria eremutik nahiz baserri inguruetatik pasatzeko. Herriaren beraren isla. Bidean 4 gune topatuko ditu bisitariak (Arratzubi, Bertizenea, Biurgarai eta Uhartea) eta adin ororentzako moduko programazioaz gozatu ahal izanen du: kontzertuak, ostalaritza zerbitzua, bertso saioak, herri kirolak... Guztia Lesakako Tantirumairu ikastolak bertze erakin berri bat eraiki ahal izateko. Leloak berak ere horixe erran nahi baitu Lesakako ahozko hizkeran: bi eraikinekin ikastola bat osatu nahi du Tantirumairuk, bikin bat in.\nAmaia Lasheras, Josu Reparaz eta Aitor Iratziki, Lesakako Nafarroa Oinez bestaren aurkezpenean. | Ikusi handiago | Argazki originala\nHala iragarri dute ortzirale goizean prentsaurrekoan Amaia Lasheras Tantirumairu Ikastolako presidentea, Aitor Iratzoki ikastolako zuzendariak eta Josu Reparaz NIEko buruak.\nMusika eskaintza, baina, ugaria bezain anitza izanen da. Gure eskualdeko taldeek ezin zuten huts egin: Petti, Borrokan eta Kalera taldeak izanen ditugu. Eta horiekin batera aski izen ezagunak: ISEO&Dodosound, Bad Sound System, Xutik, Oihan Vega, Gabenra, Trikidantz…\nLila Puntua ere izanen du Nafarroa Oinezek. Genero eraso nahiz bertzelako generoari lotutako arazoei behar bezalako erantzuna emateko gunea da. «Horrelako gertakarien aitzinean, berehalako erantzuna ematea hagitz garrantzitsua da, eta lila puntuak horretan lagun dezakeela sinesten dute antolatzaileek. Bidenabar, bertze behin ere oroitaraziz: ez beti ez dela. Baita Nafarroa Oinezen ere», aipatu du Aitor Iratzokik.


Espainiak behartutako desagertzeen aurkako Hitzarmena bete ote duen aztertzea - GIZA ESKUBIDEAK\nEspainiak behartutako desagertzeen aurkako Hitzarmena bete ote duen aztertzea\nNazio Batuetako Behartutako Desagertzeen aurkako Batzordeak bere azken txostena argitaratu du, Espainiak behartutako desagertzeen aurkako Hitzarmena betetzeari buruz. Batzordearen ohar eta gomendioen artean, honako hauek nabarmentzen dira:\nLegedia oraindik ez zaio erabat egokitzen Hitzarmenari. Horren gainean, zenbait ohar agertzen dira: Batzordeak eskatzen du behartutako desagertzea berariaz ager dadila Zigor Kodean, beste delitu batzuen baitan sartuta dagoela ulertu beharrean. Berez jo behar da delitutzat, eta berariazko zigorrak izan behar ditu. Era berean, berariazko delitutzat hartu behar da "haurtxoak lapurtzea" deritzona. Berriro, kasu honetan ere, Zigor Kodean hainbat delitu daude "lapurreta" horiek esesteko, baina Batzordeari beharrezkoa iruditzen zaio berariazko delitu gisa tipifikatuta egotea. Gainera, behartutako desagertzeari buruzko kasu bat inoiz ez dute epaitu behar epaitegi militarrek. Orobat, Batzordeak adierazi du legerian sartu behar dela egia jakiteko eskubidea, jada ezarrita baitago Hitzarmenaren 24. artikuluan. Bukatzeko, Batzordeak gomendatzen du oraingo legerian biktimentzat erreparazio osoko sistema bat sar dadila, lehengoratzeko, berregokitzeko, ordaintzeko eta berriz ez dela gertatuko bermatzeko neurriak jasoko dituena.\nBiktimen eskubideei dagokienez, Batzordeak gomendatzen du berma dadila behartutako desagertze batengatik zuzenean kaltetutako pertsona orok aukera izango duela Delituaren biktimaren Estatutuan ezarrita dauden eskubideak baliatzeko. Batzordearen ustez, Memoria Demokratikoaren Lege berria (orain Diputatuen Kongresuan izapidetzen ari da) aurrerapen esanguratsua izan daiteke behartutako desagertzeen biktimek egia jakiteko, justiziarako eta erreparaziorako eskubideak izan ditzaten. Hala ere, kritikatu egin du kalte-ordain ekonomikoak lege-proiektutik kanpo uztea. Era berean, kritikatu egin du iraganean gertatu ziren behartutako desagertzeak ikertzeko legezko eragozpenak ez kentzea. Batzordea Amnistiaren 1977ko Legeaz mintzo da.\nIraganean jazo ziren behartutako desagertzeak ikertzeari buruz, Batzordeari kezka sortzen dio ikerketa horiek epaitegietan artxibatzeak, Amnistiaren Legea ezartzearen ondorioz edo egintzak preskribatu dutela uste izateagatik. Gogorarazten du preskripzio-epeak desagertutako pertsona aurkitzen dutenean edo haren heriotza egiaztatzen denean hasi behar duela igarotzen; eta behartutako desagertze guztiak zehatz-mehatz eta alderdikeriarik gabe ikertuko direla bermatzera animatzen du Espainia. Batzordeari kezka sortzen dio, halaber, "haurtxoak lapurtzearen" inguruko ikerketak artxibatzeak, horiek ere preskripzioagatik. Hori dela eta, gogorarazten du preskripzio-epeak "lapurtutako haurtxoa" benetan nor den jakitean hasi behar duela igarotzen, ez hura adin nagusitasunera iristean, Auzitegi Gorenak ezarri duen moduan. Lehen bezala, Estatuari eskatzen dio bilatu eta identifikatu ditzala behartutako desagertzearen edo bereganatzearen biktimak izan litezkeen neskato-mutikoak, berma dezala haien identitaterako eskubidea eta iker ditzala egintzak.\nAzkenik, Batzordeak gomendatzen du ezezta dadila atxiloketa inkomunikatuari buruzko araubidea, nahiz eta onartu duen 2015etik hona hobetu egin direla horren bermeak . Espainiak 2024an adierazi beharko du berriro zer neurri hartu dituen Batzordearen gomendioak betetzeko.


Jaurlaritzak arrazoia eman, eta ARTk mailari eusteko partidua jokatuko du - Debagoiena - Goiena.eus\nJaurlaritzak arrazoia eman, eta ARTk mailari eusteko partidua jokatuko du\nXabi Urzelai 2019-05-15 08:13\nLa Unicaren kontra ligan jokatutako partidua.\nArrasate Errugbi Taldeko seniorrek mailari eusteko azken aukera bat izango dute, Eusko Jaurlaritzako Kirol Justiziako Euskal Batzordeak arrazoia eman die-eta. Duela hilabete batzuk Euskadiko Errugbi Federazioaren Kirol Diziplinarako Batzordeak kendutako lau puntuak itzuli dizkiote talde arrasatearrari eta, ondorioz, azkenaurreko postuan amaitu du denboraldia. Orain, Logroñoko Pradoviejo gainditu beharko dute kategorian jarraitzeko.\nEta kanporaketa bi partidutakoa izango da. Joanekoa zapatuan jokatuko dute, Logroñoko Pradoviejo errugbi zelaian (17:00) eta, bueltakoa, hilaren 25 eta 26ko asteburuan Mojategin. Hala, mailari eusteko promozioan Kanpanzar Arrasateren aurkari izango den Errioxako taldea Euskal Ligako 2. Mailako txapeldunordea izan da, igoerarako txartela zuzenean lortu duen Elorrioren atzetik sailkatuta. Logroñokoek denboraldiko bigarren fasean jokatutako sei partiduetatik lau irabazi dituzte, guztira 21 puntu poltsikoratuz. Kategoriako txapeldun Elorrio eta Sarako Izarra taldearen kontra baino ez dute amore eman errioxarrek ikasturteko azken txanpa honetan.\nBaina, nondik nora dator Jaurlaritzaren ebazpena?\nGertatutakoaren berri izateko otsailaren 16ra egin behar da salto. Egun horretan Ordizia B-ren kontra jokatu behar zuen Kanpanzar Arrasatek. Igor Isasik denboraldi honetan ohikoa bilakatu den buruhaustea izan zuen orduan ere: lesioak. Teknikari zuri-moreak 12 jokalari baino ez zituen izan bere aginduetara, eta horietatik hiru zelaitik erretiratu behar izan ziren min hartuta norgehiagoka hasi eta gutxira. Ondorioz, eta horrelako kasuetan ohikoa den moduan, epaileak arautegiak dioena aplikatu eta partidua amaitutzat eman zuen goierritarren aldeko 0-7ko emaitzarekin.\nEuskal Errugbi Federazioaren Kirol Diziplinako zigorra\nPartidua bertan behera geratu eta egun batzuetara Arrasate Errugbi Taldeak Euskal Errugbi Federazioaren Kirol Diziplinarako Batzordearen ebazpena jaso zuen; bertan, klub zuri-morearen partidu horretako jarrera lege-iruzur erakoa izan zela zioten eta, ondorioz, talde arrasatearrari lau puntu kentzearen zigorra ezartzen zuten. Egoera honen aurrean Ane Agirre buru duen Arrasateko taldeko Zuzendaritza Batzordeak errekurtsoa aurkeztu zuen Eusko Jaurlaritzako Kirol Justiziako Euskal Batzordean eta, esan bezala, honek arrazoia eman dio talde arrasatearrari, eta bere garaian kendutako lau puntu horiek itzuli dizkiote talde arrasatearrari.\nKontrario gogorra izango da Errioxakoa


Hiru sektoreen hipotesia - Wikipedia, entziklopedia askea.\nHiru sektoreen hipotesia ekonomia hiru jarduera sektoretan banatzen duen teoria ekonomikoa da: lehengaiak erauztea (lehen sektorea), fabrikazioa (bigarren sektorea) eta zerbitzuak (hirugarrena). Colin Clark, Jean Fourastié eta A.G.B. Fisher-ek garatu zuten. Ekonomia sistema modernoaren logikan oinarritu zuten beren hipotesia:\nMuga fisiko bat du elikagaien eskaerak; horren ondorioz, ongizatea handitu ahala, industria-gaietara eta zerbitzuetara lerratzen da etxe barruko premien egitura.\nMekanizazioak eta industrializazioak, batez ere industria-ekoizpenarenak, hirugarren sektoreko zerbitzuak garatzea eskatzen du, esate baterako bigarren mailako salgaiak saltzeko eta mantentzeko.\nAurrerapen teknikoek asko igotzen dute produktibitatea lehenengo sektorean eta bigarrenean eta, beraz, eskulana libre uzten dute; hirugarren sektorean, aldiz, askoz astiroago egiten du gora produktibitateak. Hirugarren mailako gai gehiago eskatzeak igoarazi egin du, orain arte, sektore horretako langile kopurua.\nBatez ere barne-merkatua zerbitzatzeko egiten du lan hirugarren sektoreak; beraz, nazioarteko merkatuak eta atzerritarren lehiak lehenengo sektorean eta bigarrenean baino eragin txikiagoa dute hirugarren sektorearen bolumenean eta zabaltzeko aukeran, eta gutxiago mugatzen dut.


Ingurumen heziketa "eraistea" egotzi diote gobernuari - Nafarroako Hitza Ingurumen heziketa “eraistea” egotzi diote gobernuari – Nafarroako Hitza\nIngurumen heziketa “eraistea” egotzi diote gobernuari\n2014, urtarrilak 31 Politika 344\n"Ironikoa da Ingurumen Heziketaren Nazioarteko Eguna ospatzen den astean gobernuak NIABZ Nafarroako Ingurumen Arloko Baliabide Zentroaren fundazioa ixtea", azaldu dute fundazioko langileek. Urtarrilaren 22an Nafarroako gobernu kontseiluak bere ardurapean dituen hamabi fundazioetatik zortzi ixtea erabaki zuen, horien artean ingurumen baliabideen fundazioa. Langileek ezuste handia jaso zuten berriarekin, eta euren lanaren balioa aldarrikatu dute. "Ingurumen heziketa ez da nahikeria, herritar guztien behar eta eskubidea da". Horrez gain, fundazioaren itxierak egoera larrian utzi ditu bertako langileak. "Ez dute aurreztuko; lortuko duten bakarra zerbitzu publiko bat eraistea da", azaldu dute langileek.\nNafarroako Ingurumen Arloko Baliabide Zentroaren fundazioa 2003an sortu zuen gobernuak, Nafarroako Ingurumen Heziketarako Estrategiaren barruan dauden 150 taldek eskatuta. Fundazioaren helburua ingurumen heziketa zabaltzea da. Azken urtean, 30.000 talde eta pertsonekin lan egin dute. Fundazioaren ardatzak dira, besteak beste, eraginkortasun energetikoa, mugikortasun iraunkorra, klima aldaketa, kontsumo arduratsua, uraren kudeaketa, hondakinen birziklapena eta enpresen gizarte erantzukizuna.\nGobernuaren arabera, Landa Eremuko Garapenaren, Ingurumenaren eta Tokiko Administrazioaren Departamentuak hartuko du orain fundazioaren lana. Ingurumen baliabideen zentroko langileek uste dute hori ezinezkoa dela. Gainera, gobernuaren eta herritarren artean egiten duten bitartekari lanaren garrantzia nabarmendu dute. "Sektore publiko eta pribatuaren arteko lankidetza ahalbidetu dugu. Fundazioa iraunkortasunaren topagunea bilakatzea lortu dugu".\nGobernuak itxitako zortzi fundazioekin dirua aurreztu nahi du. Baina fundazioko langileek diote eurek zentroaren aurrekontuaren %50 autofinantzaketaren bidez lortzen dutela. "Gobernuarengandik jasotzen ditugun ehun euro bakoitzeko, guk 90 lortu ditugu Europako funtsetatik", azaldu dute langileek. Euren ustez, gobernua ingurumen politikak desegiten ari da. "Nafarroako Gobernuak Ingurumen eta Ur Zuzendaritzan murrizketa gogorrak egin, beste enpresa publiko batzuetako talde teknikoak desegin, eta ingurumen lehentasunak ahaztu ditu", azaldu dute langileek.\nHorregatik, gizartearen laguntza eskatu dute. Ez soilik Nafarroako Ingurumen Arloko Baliabide Zentroaren fundazioa mantentzeko, baizik eta "gaur egungo erronkak eta baliabideak kontuan izanda, beharrezkoa den ingurumen politika berreskuratzeko eta bultzatzeko".


Vœlfling-lès-Bouzonville - Wikipedia, entziklopedia askea.\nBouzonville, Château-Rouge, Heining-lès-Bouzonville eta Villing\n83 (%53.5) 72 (%46.5)\nVœlfling-lès-Bouzonville Frantziako udalerri bat da, Mosela departamenduan dagoena, Ekialde Handia eskualdean. 2013an 196 biztanle zituen.\n2007an Vœlfling-lès-Bouzonville udalerrian erroldatutako biztanleak 196 ziren. Familiak 73 ziren, horien artean 21 pertsona bakarrekoak ziren (4 bakarrik bizi ziren gizonak eta 17 bakarrik bizi ziren emakumeak), 30 seme-alabarik gabeko familiak ziren eta 22 seme-alabak dituzten bikoteak ziren.\n2007an 89 etxebizitza zeuden, 87 familiaren etxebizitza nagusia ziren eta 2 hutsik zeuden. 85 etxeak ziren eta 4 apartamentuak ziren. 87 etxebizitza nagusietatik 82 bere jabearen bizilekua ziren, 3 alokairuan okupaturik zeuden eta 2 doan lagata zeuden; 8 etxek hitu gela zituzten, 11 etxek lau zituzten eta 69 etxek bost zituzten. 75 etxek euren parking plaza propioa zuten azpian. 36 etxetan ibilgailu bat zegoen eta 42 etxetan bat baino gehiago zituzten.\nVœlfling-lès-Bouzonville udalerriko biztanleria-piramidea 2009an .\n2007an lan egiteko adina zuten pertsonak 143 ziren, horien artean 105 aktiboak ziren eta 38 inaktiboak ziren. 105 pertsona aktiboetatik 98 lanean zeuden (56 gizon eta 42 emakume) eta 7 langabezian zeuden (2 gizon eta 5 emakume). 38 pertsona inaktiboetatik 16 erretiraturik zeuden, 10 ikasten zeuden eta 12 "bestelako inaktibo" gisa sailkaturik zeuden.\n2009an Vœlfling-lès-Bouzonville udalerrian 77 unitate fiskal zeuden, 183 pertsonek osaturik. Pertsona bakoitzeko diru-sarrera fiskalaren mediana urteko 22.780 euro zen.\n2000. urtean Vœlfling-lès-Bouzonville udalerrian 5 nekazaritza-ustiategi zeuden.\nBNF: 15266248f (data)\nOrriaren azken aldaketa: 18 urria 2021, 12:48.


EndOfPlastics: plastikoarentzako estrategia ekonomia zirkular batean.\nEndOfPlastics proiektuaren helburu nagusia gaur egun hondakindegietan amaitzen duten plastikozko hondakin-frakzioak, kontsumo masiboko plastikozko produktuak ekoizteko erabiltzea da.\nProiektua Europar Batzordeak aurkeztutako “Plastikoaren Estrategia Ekonomia Zirkular batean” estrategiarekin guztiz bat dator.\nProiektuak aztertuko dituen hondakin korronteak.\nProiektu honen menpe dauden frakzioetako material batzuk gaur egun hondakintzat jotzen diren arren – nahasketa izateagatik-, kalitate handikoak dira eta egokiak dira beste porduktu batzuen produkziorako lehengai gisa. Proiektua Euskal Autonomia Erkidegoko hondakin-plastiko batzuetan zentratuko da, hala nola PVCa, plastiko estirenikoak, poliamida eta jatorri ezberdinetako poliofelinak.\nProiektuaren jarduera nagusietako bat, identifikatutako materialekin zein produktu ekoiztu ahal diren definitzea da, baita ekoizpen hori teknikoki zein ekonomikoki bideragarria izango den jakitea. Halaber, proiektuak hondakin hauek ekoizten dituzten enpresak, hondakinak material berrietan bihurtu dezaketen enpresak eta sortutako produktu berriak kontsumitu ditzaketen enpresak identifikatuko ditu.\nEnpresa parte hartzaileak.\nEko-Rec enpresa poriektuaren buru da, garatutako formulen industria-bideragarritasuna probatuko du Andoaingo bere plantan, merkatuak eskatzen dituen zehaztapenak bebetzen direla frogatzeko.\nAzkenik, ZICLA arduratuko da poriektua kudeatzeaz. Halaber, garatutako materiala probatuko du bigarren mailako palstikoen trasnfromadoreen bere industria-sarean.\nEndOfPlastics poriektuak FEDER funtsen babesa izango du Ihobek antolatutako “ekoinnobazio poriektuak” deialdiaren bidez.\nRolling Plastics proiektuaren helburua Erabileraz Kanpoko Ibilgailuetako (EKI) material plastiko […]\nTradizionalki, hondakin kudeatzaileei jada erabiltzen ez diren kable hondakinetatik, metalak […]\nProiektuaren helburua papera birziklatzeko instalazioetan sortzen diren hondakinak (Tetrabrik ontzietako […]


XXI. Miguel de Unamuno Saiakera Sariketea martxan - bizkaie.biz\nBizkaie! 2020-02-14 12:14 Kulturea\nLanak jasoteko epea zezeilaren 15ean hasi eta apirilaren 30ean amaituko da.\nBilboko Udalak Miguel de Unamuno Saiakera Sariketearen XXI. deialdi abiarazoko dau zezeilaren 15ean. Sariketea 1999. urtean egin zan lehenengo aldiz, Bilboko idazle, pentsalari eta filosofoa omentzeko. Ordutik, urtero egin da.\nDeialdi honen jatorrizko lanak jasoteko epea apirilaren 30ean, eguenean, zarratuko da eta aurten be modalidade bi izango ditu: gaztelaniazkoa eta euskerazkoa. Irabazle bakotxak 6.000 euroko saria eroango dau, baita saritutako lanen argitalpena be.\nLanak euskeraz eta gazteleraz aurkezten dituen edozein nazionalidadetako saiakeragileek hartu leikie parte. Saiakeren gaia librea da, baina ikusmolde sormenekoa eta ez akademikoa izan behar dau. Lanek, aurretik saririk lortu bakoak eta argitaratu bakoak izan behar dira, eta gitxienez 100 orrikoak izango dira (DIN A-4 formatu normalizatuan, Times New Roman edo baliokideko letra-muetan eta 12 neurrian), lerrotik lerrora tarte bat eta erdi (1,5) itxita.\nMiguel de Unamuno XXI. Saiakera Sariketearen deialdian parte hartzen daben saiakeragileek euren lanak formatu digitalean bialdu beharko ditue Udalaren webgunearen bidez: www.bilbao.eus. Bai oinarri osoak bai izena emoteko formularioa be konsultau daitekez.\n2019an, XX. edizinoan 119 lan aurkeztu zituen. Gaztelaniazko saiakuntzearen kategoriako saria Raúl Rodríguez Ferrándizek irabazi eban, Espainiar Filologian doktorea eta Masen Komunikazinoaren Semiotikako irakasle titularra Alacanteko Unibersidadean, Magias de la ficción (spoiler Warning!) izeneko lanagaitik. Bere saiakeran, sakontasun teoriko eta filosofikoagaz fikzinoaren eta guzurraren arteko hartu-emonak arakatzen ditu, hori guztia, kalidade literario nabarmenagaz.\nEuskerazko kategorian, Xipri Arbelbide Mendiburu Iparraldeko abade, aditu, idazle eta kazetariarentzat izan zan sari nagusia, Oilarra Kukuruka lanagaitik. Testuan, argudioak eta arrazoiak emoteaz gan, autoreak Baionako Eleizbarrutiaren historiaren errepasoa egiten dau egileak 60ko hamarkadatik gaur egunera arte.\nBilboko 50. Liburu Azokea aurkeztu dabe\nBilbon izango dira Alicia Gimenez Barlett, Elvira Lindo eta Toti Martinez de Lezea\nUrriaren 3an izango da Euskal Herriko Jantzari Eguna 2020\nUnai Elorriagak eta Pello Otxotekok irabazi dabe Espainiako Kritikearen Saria\nSenez aldizkariaren 51. zenbakia argitaratu dau EIZIEk\nOndarearen Europako Jardunaldiak Abellanedan eta Gernikan\nUdagoienean kulturea gainezka Bilbon\nLee Krasnerren gaineko barriketea Guggenheim Bilbao Museoan\nArriaga Antzokiak 'De Gernika a Nueva York pasando por Berlin' estreinauko dau


KOLDOBIKA JAUREGI ETXENAGUSIA, Jautarkol\nHerriko plazan, Beheko kaleko 2. zenbakian jaio zen, 1896ko ekainaren 21ean. Bertan dagoen oroigarriak hala dio: “Etxe honetan jaio zen Jauregi´tar Koldobika. Jautarkol olerkaria (1896-VI-21-1971-II-2) Errenteriako herriak jaiotzaren mendeurrenean esker onez (1996-VI-21)”.\nIdazlea eta apaiza izan zen. Comillasen (Kantabria) ikasi zuen apaizetarako eta han, besteak beste, Orixe ezagutu zuen. Hark sortu zion idazteko zaletasuna.\n1921ean, 25 urte zituela egin zen apaiz. Ondoren, Zuzenbide Kanonikoan lizentziatu eta Teologian doktore egin zen Comillaseko unibertsitatean.\nOlerkaria, idazlea, artikulugilea, euskaltzale porrokatua eta euskaltzain izan zen. Euzkadi, Euskal-Erria, Irugarrengo Prantzizkotarra, Rentería, Euskal Esnalea edo Zeruko Argia bezalakoetan idatzi zituen bere olerkiak eta artikuluak. Era berean, ipuinak idatzi zituen. Ospea, ordea, Biozkadak, 1929, olerki liburuak eman zion.\nMaiz aritu zen “Euskal Olerti jaietan”, eta haietan elkartzen ziren garaiko poeta ezagunak: Lizardi, Aitzol, Zaitegi, Loramendi eta abar, Euskal Pizkundea deitutakoan murgildurik.\nGerrak denbora luzean isilarazi zituen bere olerkiak, erbestean argitaratzen hasi ziren arte.\nSaiakerak eta itzulpenak ere egin zituen, euskararen gorazarre eta haren geroaz kezkaturik. Gure herriari buruz ere asko idatzi zuen. Euskara batuaren beharra antzeman zuen eta euskaltzain urgazle izan zen.\nSariak ere jaso zituen: 1935ean, adibidez, Olerti Eguneko saria irabazi zuen Maite opari olerkiarekin.\nErrepublika garaia bizia izan zen Jaurtarkolentzat, asko idazteaz gain, kultur animatzaile gisa ibili baitzen.\nGerra garaian kartzelan eduki zuten, Tolosan, harik eta apaiz karlista baten bitartekotzari esker handik atera ahal izan zuen arte.\nElizako agintari frankistek urtetarako zokoratu zuten, ondoren. 1952an argitaratu zituen gerra ondorengo bere lehen olerkiak erbestean argitaratzen zen Euzko Gogoa aldizkarian. Beldurrak eta zentsurak gerra aurretik poeta handia izan zena hutsaren hurrengo bihurtu zuten.\nAldeko giroak lagundurik idazten hasi zen berriz. Garai hartako lan esanguratsuena Camilo Jose Celaren La familia de Pascual Duarte lanaren itzulpena izan zen.\nHiru ipuin bilduma egin zituen: Egiazko edertasuna, 1923; Ipuiak, 1924; eta Ipuiak berriz ere, 1953. Jaungoiko-Txikiri buruzko ipuina ere idatzi zuen ere Oarso aldizkarian.\nSaiakera eta biografiaren artean dauden bi lan egin zituen: Xenpelar bertsolaria, 1958an; eta Loramendi olerkaria, aren garai barruan ikusia eta aztertua, 1959an.\nBere azken urteak Zarautzen egin zituen, 1971ko otsailaren 2an hil zen arte. Egindako lana eskertu nahirik, Zarauzko udalak bere izena ipini zion kale bati. Gure herrian, berriz, plaza batek darama bere izena, Torrekua dorretxearen aurrean dagoenak, zehazki.\nUrtero, Jaurtarkol Olerki Saria ere antolatzen da ere haren omenez.


GAINTXURIZKETA GAINA (GASTRONOMIKOA) | Kulturaldia.com - Donostia culture & fun magazine\nRedacción @kulturaldia · 12/10/2013\nIrun, Oiartzun, Hondarribia eta Lezo artean estrategikoki kokatuta dagoen Gaintxurizketa Gaina ez da bereziki altua (89 metro). Baina, Behobia-Donostia lasterketako lehen aldapa gogorra da, eta horrez gain, gailurraren inguruan zonaldeko jatetxe bikainenetako batzuk daude.\n2008an Irungo Bentak eta Gaintxurizketa Gainaren artean eraiki zen bidea, zeina rotonda zabal batean amaitzen den, eraginkorra izan da zirkulazio arriskutsua ekiditeko. Jada ez da arriskutsua zela eta (arrazoi osoz) kritikatzen zuten ibilbide hori. Gainak 37 metroko radioa duen biribilgunea du orain, Lezoko errepidea, Erain eta inguruko baserriak lotzen dituena. Zonaldeko hiru jatetxe ezagunenenetara heltzeko abiapuntua ere bada.\nEraineraino doan aldapatik gora, Opusen eskola baino apur bat beherago, Usategieta jatetxea dago. Baserri itxura zaindua mantentzen du eta hainbat zuhaitz mota (sagarrondoak, haritzak, magnoliak) eta baratzak osatutako lorategi handi batek inguratzen du eraikina. 2008an bertako menuak El Diario Vascoren Premio Más Gastronomía irabazi zuen, eta ordutik hona aldatu bada ere, merezi du oraindik.\nBesteak beste honako plater hauek daude menuan: txangurro tartaleta gainerrea, tomatea eta mozarellarekin betetako pasta onddo saltsan eta kabratxo entsalada mugurdi maionesarekin; bigarren plateren artean aldiz, ahate-bularkia Idiazabal saltsan eta txekor saiheskia goarnizioarekin. Etxeko postreak ere zoragarriak dira. Ardoa, sagardoa eta ura barne, 20 euro guztira.\nUsategietaren parean dago kokatuta, biribilgunearen beste aldean. Eraikinak, terrazan jateko aukera ematen duen baserri zuri soilak, ez du beharbada gidarien arreta erakartzen. Jatetxe familiarra da: gurin askoko kroketa handiak edo zainzuriak hasteko; entsalada; eta labean egindako zapoa, etxeko izarra, oliba olioa, baratxuria eta piperminekin egindako olio erre eta guzti. Zapo bat nahikoa da bi lagunentzat. Postre gisa, etxeko flana da aukera onena. Batzuek arrai goxoaren lekua deitzen duten jatetxeak ez du hutsik egiten, eta pertsonako 25-30 euroko prezioa du.\nLezora bidean, errepidearen albo batean betiko erretoki horietako batekin egingo dugu topo. Patxiku-Enea baserriak 200 urte ditu eta jatetxea 70. hamarkadan jarri zuten martxan hainbat anai-arreben artean. Belaunaldi berriak darama orain tradizioan oinarritzen den jatetxearen zuzendaritza: txuleta errea, barazki egosiak, legatza, bisigua… David de Jorgek gomendatzen du; eta Robin Foodek badaki zerbait jatearen arteaz.


Zientzia - Kostan Elkartea\n2022ko maiatzaren 5ean\nZientzia-komunikatzailea da. Elhuyar Fundazioarentzat lan egiten du. Euskal hedabideetan zientzia dibulgazioa sustatzen du, euskaraz eta genero ikuspegiarekin. Albaitaritzan eta Elikagaien Zientzia eta Teknologian lizentziatua da.\nHainbat komunikabidetan aritzen da, beti zientzia-dibulgazioaz baina formatu desberdinetan: Elhuyar zientzia eta teknologia aldizkarian 570 artikulu baino gehiago idatzi ditu, Berria egunkarian zutabe bat idazten du, eta umeentzako Irria aldizkarian ipuin formatuan idazten du, beti esperimentu batekin lagunduta. Irriaren Lagunak lagun, Marikalanbre, bizitzaren laborategian liburua argitaratu zuen 2014an. Booktegi plataforman Sapiens ispiluaren aurrean artikulu bilduma argitaratu du. Euskal komunitate zientifikoaren Inguma datu-baseak, guztira, Galarragak sorturiko 200 artikulu baino gehiago dakartza.\n2001etik lanean ari da Elhuyarren, erredakzio-taldeko kidea da, ez zientzia-kazetari huts gisa, gehiago zientzia-komunikatzaile moduan, artikuluak idazteaz gain hainbat jolas, erakusketa, sariketa, ikastaro, hitzaldi eta antzerki-bakarrizketa ere antolatzen ditu eta. Zientzia-dibulgazioan euskaraz arituz euskal hedabideetan eta sare sozialetan ere aktibo agertu ohi da.\nLiteraturia izeneko literatura-jardunaldien antolatzaileetako bat da. Literaturari eta arteari lotutako hainbat errezitaletan eta aurkezpenetan parte hartu izan du. Euskal Idazleen Elkarteko Zuzendaritza Batzordeko kidea da.\nGenero ikuspegia txertatu ohi du bere argitalpen eta esku-hartzeetan, eta sistema zientifikoaren genero-arrakala erakusten du.


‘Komunikazio EzBortitza’ liburua euskaraz jarri du eskura Txatxilipurdik | Mondraberri Arrasateko Ataria\nHasiera Kultura ‘Komunikazio EzBortitza’ liburua euskaraz jarri du eskura Txatxilipurdik\n‘Komunikazio EzBortitza’ liburua euskaraz jarri du eskura Txatxilipurdik\nTestua, bideoa eta argazkiak: Txatxilipurdi elkartea.\nTxatxilipurdi Elkartean, euskarazko aisialdi hezitzailean dihardugu lanean, bestelako jendarte bat eraikitzeko ametsean. Harremanak dira gure lanaren oinarria, tresna eta helburua; harremanak haurrekin, nerabeekin, familiekin, eragileekin, lankideekin, udalekin …\nHarremanetan begirada jarri eta egunerokoan sortutako beharretatik abiatuta, tresna berrien bila hasi ginen, komunikatzeko, gatazkak kudeatzeko, bizitzarako… eta halako batean Komunikazio EzBortitzarekin topo egin genuen. Lan ildo berri bat ireki genuen elkartean, norbanakoetatik abiatuta baina harremanak modu kolektiboan lantzeko asmoarekin.\nBide horretan kokatzen da Marshall Rosenbergen liburu hau euskarara ekartzeko egitasmoa. Gure txikitasunetik eta behar propiotik abiatutako egitasmoa izanik ere, euskal komunitatearentzat ere baliagarria izango delakoan gaude.\nGutako gehienok, jaio ginenetik, lehiatzeko, epaitzeko, exijitzeko, diagnostikatzeko eta pertsonekin “ondo” dagoenaren eta “gaizki” dagoenaren arabera komunikatzeko eta pentsatzeko hezi gintuzten. Hola komunikatzeak eta pentsatzeak, onenean ere, gaizki ulertuak eta frustrazioa eragin ditzake. Txarrenean, berriz, amorrua, depresioa eta bortizkeria emozionala nahiz fisikoa eragin ditzake.\nNazioarteko salduenen artean dagoen Rosenbergen liburu honek istorioak, rol jokoak eta errealitateko adibideak baliatzen ditu Komunikazio EzBortitzaren (KEB) prozesua azaltzeko.\nTeknika sinpleetatik askoz harago joz, kalitatezko harremanak lortzea eragozten duten pentsaera, hizkuntza eta epai moralistak eraldatzen ikasteko tresna da liburu hau.\nGatazkak errazago konpontzen hasteko; nahi dena exijentziarik gabe eskuratzeko; besteen beharrak entzuteko; harreman pertsonalak eta profesionalak indartzeko, eta norbere ahalmenari ahalik eta etekinik handiena ateratzeko.\nKomunikazio EzBortitzaren bidez, zera ikas daiteke:\nLau hamarkada baino gehiagoan, KEBa hedatuz eta aurrera eginez joan da munduan barrena. Norbanakoek, bikoteek, irakasleek, gurasoek, enpresek, gobernu bulegoek, ospitaleek, enpresen administrazioko eta komunikazioko unibertsitate programek, gizarte bitartekaritzako zentroek, amorrua kudeatzeko programek, bakearen defendatzaileek, gizarte aldaketaren sustatzaileek eta presoak birgaitzeko programek erabili dute KEBa.\nAurrerantzean, Txatxilipurdi Elkartearen eskutik Komunikazio EzBortitzaren metodoa euskaraz ezagutzeko aukera izango dugu, euskaratik sortutako harremanetan ere eraldaketan sakontzeko.\nLiburua eskuratzeko bideak:\nTxatxilipurdiko bulegora gerturatuz (Nafarroa etorbidea, 23, 1.solairua, Arrasate).\n943 79 54 46 telefonora deituz eta zure eskaera eginez.\ntxatxilipurdi@txatxilipurdi.eus helbidean zure eskaria eginez.\nTxatxilipurdin 20 euroren truke egongo da liburua salgai, etxera bidaltzea nahi izanez gero 22,50 euroren truke.


Laskorain Kirol Elkartea: 2014-04\nLaskorainek berdinketarekin konformatu behar izan zuen Goierriren aurka (4-4)\nBi asteko geldialdiari amaiera emanez elkartu ziren larunbat arratsaldean Laskorain eta Goierriko jokalariak Usabalen. Kanpotarrak, lehen 8 postuetan sartzeko borrokari eusteko asmoz kantxaratu ziren eta etxeko taldea, berriz, azkeneko jardunaldian alde egiten utzi zuten hirugarrengo postua berreskuratzeko gogoarekin.\nNorgehiagokari erritmo bizia eman zioten bi taldeek hasieratik, atzean gogor defenditurik eta kontraeraso azkarrak burutuz. Hala ere, kanpoko taldea izan zen markagailuan aurre hartu zuena partidua hasi eta 6 minutuetara. Alderatze baten ostean Goierriko pivot-a Iker atezain gaztearen aurka geratu zen eta baloiak zutoina ikutu ondoren, defentsara bizkor zetorren Lakunek bere atean sartu zuen baloia.\nHala ere, Lakun ez zen behera etorri eta lanean jarraitu zuen markagailua berdintzea lortu zuen arte ezkerkada bikain bati esker. Aitor Garciaren mutilek, berdinketa lortu ostean intentsitatea igotzea lortu zuten eta atsedenaldirako 4 minutu geratzen zirenenan, estrategiako jokaldi bati esker, Andonik bi eta batekoa ipintzea lortu zuen.\nAtsedenaldiak ez zion mesederik egin etxeko taldeari eta berehala ikusi zen atzetik markagailuan. Lehenbizi, kontraeraso batean lortu zuen berdinketa Goierrik eta 3 minutu beranduago, alderatze batean bi eta hirukoa ipini zuen. Kanpoko taldeak markagailuan abantaila lortu bezain laster, etxeko taldeak aurrera pausu bat egin zuen eta baloiaren mantentzeari ekin zion ondorengo minutuetan, aukerak sortuz bata bestearen atzetik. Gainera, aipatzekoa da atezain kanpotarra lesionaturik utzi behar izan zuela Usabaleko kantxa eta horrek etxeko taldeari mesede handia egin zion.\nHonela, Gil kapitain horitxoak berdinketa ipintzea lortu zuen jokaldi nahasi baten ostean. Hiru minutu eskas geratzen zirenean, Aitor “La Fugak” hutsartea eskatu zuen eta partiduaren bila joan zen atezain-jokalaria ateraz. Aurten ohikoa den bezala, kanpoko taldeak etxeko taldearen huts bat aprobetxatzea lortu zuen eta berriro ere aurre hartu zuen markagailuan.Hala ere, laskoraindarrak lanean segi zuten eta 28 segundu falta zirenean Andonik launakoa egitea lortu zuen, arratsaldean ikusitakoari justizia eginez.\nUsabalen egon ziren Aitor eta Javi prestatzaileak – Iker, Gil, Etxebe, Manso eta Andoni- hasierako bostekoa- Joniko, Murgi, Lakun, Josu, eta Endika.\nNork: Laskorain K. E. Noiz: 12:02 No hay comentarios:\nLaskorainek berdinketarekin konformatu behar izan ...


Santos Regil ordiziarra izango da DRTko mutilen senior taldeko entrenatzailea - Durango - Anboto.org\nSantos Regil ordiziarra izango da DRTko mutilen senior taldeko entrenatzailea\nAnboto 2019-07-30 15:48\nEntrenatzaile moduan Ordizia, Biarritz U23, Uni Bilbao eta Gigantes de Tudela taldeetatik pasatutakoa.\nJoan zen denboraldian mutilen senior taldean entrenatzaile ibili diren Iñaki Perez Ortzik eta Unai Billelabeitiak taldean ez jarraitzea erabaki dutela azaldu du DRTk. "Durango Rugby Taldeak egindako lanagatik eskerrak eman nahi dizkie eta euren etorkizuneko ibilbidean onena opa die", azaldu dute taldeko arduradunek\n2019/2020 denboraldirako Durango Nissan Gaursa Rugby Taldearen entrenatzaile eta teknikariak hauek izango dira:\n● Formakuntza maila, U16 eta U18:\n○ Jokin Azpitarte: klubeko jokalari ohia, Sapuzaharrak taldeko jokalaria, klubeko talde desberdinetako entrenatzailea urte askoan zehar, formakuntza mailetako entrenatzailea azken bi urteetan.\n○ Ibai Pastor: Klubeko jokalari ohia, formakuntza mailetako entrenatzailea azken bi urteetan.\n○ Iker Zabala 'Termi': Klubeko jokalari ohia, formakuntza mailetako entrenatzailea azken urtean.\n○ Zorion Zabala 'Zori': Klubeko jokalari eta kapitain ohia, Sapuzaharrak taldeko jokalaria, senior mutilen taldeko entrenatzaile ohia, formakuntza mailetako entrenatzailea azken urtean.\n○ Ricardo Acosta 'Fisa': klubeko jokalari ohia, Sapuzaharrak taldeko jokalaria, senior mutilen taldeko entrenatzaile ohia, klubeko talde desberdinetako entrenatzailea urte askoan zehar. Formakuntza mailetako entrenatzailea eta koordinatzailea azken urtean.\n● Senior Mutilak:\n○ Santos Regil: Ordizia Rugby Elkarteko jokalari ohia, Euskal zein Espainiako selekzioekin jokalari internazionala. Entrenatzaile moduan Ordizia, Biarritz U23, Uni Bilbao, Gigantes de Tudela taldeetatik pasatutakoa.\n● Senior Neskak:\n○ Muir Kara: Klubeko jokalari ohia. Senior Neskak taldeko entrenatzailea azken bi urteetan.\n○ Jose Antonio Martinez 'Marti': Senior mutilen taldeko jokalaria egun. Bambino Rugby Eskolako monitorea urte askoan zehar azken denboraldi honetara arte. Senior Nesken taldeko noiz behinkako laguntzailea, lehen urtea izango du nesken taldean.\n● Prestatzaile Fisikoa:\n○ Aimar Urien 'Miño': Klubeko jokalari ohia. Durango Nissan Gaursa Rugby Taldearen prestatzaile fisikoa, beraz, formakuntza eta senior taldeetako prestatzailea izango da bigarren urtez.\n● Errugbi Zuzendaria:\n○ Aratz Gallastegi: 2008 urtetik klubean dihardu eta besteak beste, kirol arloa koordinatzeaz arduratzen da.\n➔ ENTRENAMENDU HASIERAK:\n◆ Senior Mutilak: Abuztuak 19.\n◆ Senior Neskak: Irailak 2.\n◆ U16 eta U18: Irailak 2.\n◆ Bambino Rugby Eskola: Irailak 13.


Marie Tharp - Wikipedia, entziklopedia askea.\nYpsilanti (Michigan), 1920ko uztailaren 30a\nNyack (New York), 2006ko abuztuaren 23a (86 urte)\nkartografoa, ozeanografoa eta geologoa\nMarie Tharp (Ypsilanti , Michigan, AEB, 1920ko uztailaren 30a - Nyacken, New York, AEB, 2006ko abuztuaren 23a) estatubatuar geologoa eta itsas kartografoa izan zen. Bruce Heezenekin batera, itsas hondoaren lehen mapa zientifikoa sortu zuen.\nMarie Tharp Ypsilantin jaio zen. Bere gurasoak William eta Bertha izena zuten, aita Estatu Batuetako Nekazaritza Sailerako zoruen sailkapen bat egin zuen mapen bidez. Bera amak aldiz, alemaneko eta latineko irakaslea izan zen.\n1943an Ohioko Unibertsitatean graduatu zen ingeleseko eta lau minor eta musikako bachelor graduekin. Gero, Michiganeko unibertsitatearen eskutik geologiako gradu bat jaso zuen, Tulsa unibertsitatearen eskutik matematikako gradu jaso baino lehen, Stanolind Oil konpainiarentzat geologoa bezala lan egiten zuen bitartean.\nLan bizitza[aldatu | aldatu iturburu kodea]\n1948an New Yorkera mugitu zen eta Maurice Edwingekin lanpostu bat lortu zuen,Columbiako Unibertsitatean, Lamonteko geologia Laborategian (gaur Lamont- Doherty izeneko Lurreko Behatokia dena)hain zuzen ere. Hasieran delineatzaile orokor bezala lan egin zuen. Bertan, Bruce Charles Heezen geologoa ezagutu zuen. Lan goiztiar batean bi geologoek Bigarren Guda Mundialean hondoratutako hegazkinen kokapena jakiteko datu fotografikoak erabili zituzten. Geroago, elkarrekin lanean hasi ziren ozeano azpiko lurzorua aztertzeko. Lehenengo hemezortzi urteetan, Heezen geologoak Vema itsasontzian zegoen behatokitik datuak jaso behar izan zituen, Tharpek informazio horretaz baliatuz mapak egiten zituen bitartean. Gainera, ez zeukan baimenik itsasontzian lan egiteko, bere sexua zela eta. Hala ere, 1965ean, espedizioan parte hartzea erabaki zuen. Woods Hole Atlantis Erakundeko itsasontzi esploratzailetik eta itsaspeko lurrikaren sismografotik jasotako datuak erabili zituen bere lana gauzatzeko. Heezen jaunarekin lan hau bukatzerakoan, ozeano zoruaren lehenengo mapa sistematikoa izatea suertatu zuen.\n1957an, bi geologoek Ipar Atlantikoko lehen mapa fisiografikoa argitaratu zuten. Urte batzuetara, 1977.urtean hain zuzen, Heinrich Berann margolari australiarraren laguntzaz zoru ozeanikoaren lehenengo mapa argitaratu zuten. Urte honetan Bruce Charles Heezen geologo estatu batuarra hil zen.\n1983. urtera arte, emakume geologoa Columbia Unibertsitateko fakultatean lanean jarraitu zuen. Gero, erretiratzeko adinean, Hego Nyacken (New York) mapa banaketen negozio bat sortu zuen.1995ean, Tharpek bere mapa bilduma eta jasotako informazioa Library Congress sail kulturaleko Mapa eta Geografia Sailera dohaintza egin zuen.\nMarie Tharp 2006ko abuztuaren 23an Nyack herrian hil zen minbizia jota.\nHil ondorengo esker onak[aldatu | aldatu iturburu kodea]\n2001ean Marie Tharp ozeanografiaren aintzindaria izateagatik urteko lehenengo Lamont-Dohery Saria jaso zuen. 2009an Ocean in Google Earth aplikazioak Tharp geologoaren mapak hartu zituen, jendeak ikusgai izateko.\n2013an Hali Felt autoreak bere biografia argitaratu zuen "Sounding" izenburuarekin: Ozeanoko zorua irudikatu zuen emakume paregabearen istorioa ("The Story of the Remarkable Woman Who Mapped the Ocean Floor").\nOrriaren azken aldaketa: 29 maiatza 2020, 12:16.


Les Menus - Wikipedia, entziklopedia askea.\n48° 31′ 27″ N, 0° 56′ 03″ E / 48.5242°N,0.9342°E / 48.5242; 0.9342Koordenatuak: 48° 31′ 27″ N, 0° 56′ 03″ E / 48.5242°N,0.9342°E / 48.5242; 0.9342\nNeuilly-sur-Eure, Fontaine-Simon, Manou, Moutiers-au-Perche eta Le Pas-Saint-l'Homer\n102 (%43) 135 (%57)\nLes Menus Frantziako udalerria da, Orne departamenduan dagoena, Normandia eskualdean. 2013an 191 biztanle zituen.\n2007an Les Menus udalerrian erroldatutako biztanleak 191 ziren. Familiak 69 ziren, horien artean 12 pertsona bakarrekoak ziren (12 bakarrik bizi ziren gizonak), 12 seme-alabarik gabeko familiak ziren, 33 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 112 etxebizitza zeuden, 69 familiaren etxebizitza nagusia ziren, 40 bigarren erresidentzia ziren eta 3 hutsik zeuden. 111 etxeak ziren eta 1apartamentu bat zen. 69 etxebizitza nagusietatik 62 bere jabearen bizilekua ziren eta 7 alokairuan okupaturik zeuden; 2 etxek gela bat zuten, 2 etxek bi zituzten, 25 etxek hiru zituzten, 19 etxek lau zituzten eta 22 etxek bost zituzten. 45 etxek euren parking plaza propioa zuten azpian. 33 etxetan ibilgailu bat zegoen eta 35 etxetan bat baino gehiago zituzten.\nLes Menus udalerriko biztanleria-piramidea 2009an .\n2007an lan egiteko adina zuten pertsonak 123 ziren, horien artean 84 aktiboak ziren eta 39 inaktiboak ziren. 84 pertsona aktiboetatik 72 lanean zeuden (43 gizon eta 29 emakume) eta 11 langabezian zeuden (3 gizon eta 8 emakume). 39 pertsona inaktiboetatik 19 erretiraturik zeuden, 7 ikasten zeuden eta 13 "bestelako inaktibo" gisa sailkaturik zeuden.\n2009an Les Menus udalerrian 65 unitate fiskal zeuden, 179 pertsonek osaturik. Pertsona bakoitzeko diru-sarrera fiskalaren mediana urteko 18.061 euro zen.\n2007an zeuden 7 komertzioetatik, 1 erauzte enpresa zen, 1 eraikuntza enpresa zen, 1 ibilgailuen saltze eta konpontze enpresa zen, 2 zerbitzu enpresak ziren, 1 administrazio publikoko enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Les Menus udalerrian 13 nekazaritza-ustiategi zeuden.\nMultimedia: Les Menus\nBNF: 152682060 (data)\nOrriaren azken aldaketa: 22 otsaila 2021, 18:40.


230. zk., 2019ko abenduaren 3a, asteartea\nPDF (203 KB - 1 orri.)\n523/2019 EBAZPENA, azaroaren 8koa, Barakaldo-Sestao Erakunde Sanitario Integratuko zuzendari gerentearena. Honen bidez, Manuel Fernández Rodríguez jauna Larrialdietako atalburu lanpostua izateari uzten dio, berak ala eskatuta, Osakidetza-Euskal osasun zerbitzuko Barakaldo-Sestao Erakunde Sanitario Integratuan.\nMartxoaren 21eko 31/2017 Ebazpenaren bidez, Osakidetza-Euskal osasun zerbitzuko Barakaldo-Sestao ESIan Manuel Fernández Rodríguez jauna Larrialdietako atalburu izendatua izan zen.\nEkainaren 26ko 8/1997 Legea, azaroaren 11ko 255/1997 Dekretua eta aplikatzekoak diren gainerako xedapenak aintzat hartuta, Zuzendaritza Nagusi honek hauxe\nLehenengoa.– Manuel Fernández Rodríguez jaunak Larrialdietako atalburu izateari uzten diola, berak ala eskatuta, Osakidetza-Euskal osasun zerbitzuko Barakaldo-Sestao ESIean, eta eskerrak ematea egindako lanagatik.\nBigarrena.– Ebazpen honek data honetan izango ditu ondorioak: 2019ko azaroaren 3an.\nHirugarrena.– Ebazpen hau interesdunari eta Barakaldo-Sestao Erakunde Sanitario integratuari jakinaraziko zaie.\nLaugarrena.– Ebazpen honen aurka gora jotzeko errekurtsoa aurkeztu ahal izango zaio Osakidetza-Euskal osasun zerbitzuko zuzendari nagusiari. Horretarako, hilabeteko epea izango da, ebazpen honi dagokion iragarkia EHAAn argitaratu eta hurrengo egunetik aurrera.\nBarakaldo, 2019ko azaroaren 8a.\nBarakaldo-Sestao ESIko zuzendari gerentea,\nJOSEBA JULEN BALLESTERO ZARRAGA.


Escrito el 16 de Marzo de 2019 en vasco con un tamaño de 7,72 KB\nEspartero jeneralak alde egin zuenean, Gorteek adin nagusitasuna ezagutu behar izan zioten Isabel II.Ari, 1843ko arazoaren 11n, nahiz eta hamahiru urte besterik ez zituen. Bere erreginaldian, behin betiko finkatuta gelditu zen estatu liberala, zentralista eta joera moderatukoa, nekazaritza eta finantza arloko oligarken interesekin bat zetorrena. Euskal Herrian, Foruak Konstituzio erregimen berriari egokitzeko negoziazioak egiten jarraitu zuten.\n2.1 Hamarraldi Moderatua\nIsabel II.Aren erreginaldiko lehenengo hamar urteetan, moderatuak egon ziren agintean, bereziki, Narvaez.\nGobernu moderatua sendotzea\nLiberalismo moderatuaren jardueran, honako ekimen hauek izan ziren aipagarrienak: - 1845ean, Konstituzio berria eman zen, erabat moderatua. - Ogasunari dagokionez, Alejandro Monek erreforma sakona egin zuen, zerga sistema arrazionalizatzeko eta liberalizatzeko. - 1845ean, Udalen Lege berria onartu zen, tokiko agintea gobernuaren ordezkari ahaltsuei aitortzen ziena. - 1851an, Vatikanoak bere ondasun guztiak desamortizatzea onartu zuen. - Prentsari zentsura ezarri zioten, 1844an Guardia Zibila sortu zuten eta progresisten Milizia Nazionala desegin zuten. Euskal lurraldeetan, Pedro Egañaren lanari esker, berriro indarrean jarri zituzten Foru Aldundiak eta Batzar Orokorrak, eta erakunde bikoiztasuna gertatu zen berriro; hala ere, muga zergak ez zituzten berriro barnealdera eraman.\nModeratuen kontrako oposizioa\nGobernuaren jarrera errepresiboa eta moderatuek hauteskundeak manipulatzen zituztela ikusita, oposizioko kideek 1849an progresista ezkertiarrenak Alderdi Demokrata sortu zuten: erregimenaren goitik beherako aldaketa eskatzen zuten; gizonaren eskubideen aitorpen zabala, biltzeko eta elkartzeko erabateko askatasuna, gizonezkoen sufragio unibertsala eta gizarte erreforma zabala. Gainera, 1846 eta 1849 bitartean, Bigarren Karlistaldia gertatu zen, bereziki Katalunian. Mugimendu horiek guztiak, gogor zapaldu zituen Narvaezek. Ondoren eratu ziren gobernuek ez zuten egonkortasunik lortu, eta haserrea zabaldu zen progresisten, demokraten eta errepublikarren artean.\n2.2. Biurteko Progresista\n1854an, Antonio Canovas del Castillok Manzanaresko agiria idatzi zuen, erreforma erradikalagoak eskatuz. Iraultza mugimenduarekin bat egin zuten progresistek, demokratek eta errepublikarrek eta Batzorde iraultzaileak eratu zituzten.\nGobernu progresistaren egonkortasun eza\nIsabel II.Ak Esparteko jeneralari agindu zion gobernua zuzentzeko. 1837ko hauteskunde sistema jarri zuten indarrean berriz baina Biurteko Progresistan, egonkortasunik ezak jarraitu zuen politikan: batetik, karlistak zeuden, erreforma progresisten kontra, eta, bestetik, demokratak, errepublikarrak eta sozialistak, aldaketa iraultzaileagoak eta gizarte erreforma zabalagoak nahi zituztenak. 1856an, Esparterok dimisioa eman ondoren, erreginak O ́Donnelli agindu zion gobernua eratzeko; horrela, moderantismo ziklo berria hasi zen.\nAgintean luzaroan egon ez ziren arren, progresistek garrantzi handiko ekimenak egin zituzten legegintzan, administrazioan, ekonomian eta finantzetan, baina haien hainbat helburu ezin izan ziren aplikatu. 1856ko Konstituzioa idatzi zuten; Konstituzio horri non nata izena jarri zioten, ezin izan baitzuten aldarrikatu. Nolanahi ere, finantzetako eta ekonomiako neurriak izan ziren esanguratsuenak 1855ean, desamortizaziorako lege bat sustatu zuten, Estatuaren eta udalen ondasunei eragiten ziena; finantza sistema zabaldu eta atzerriko kapitala erakarri zuten legeak arautu zituzten, eta burdinbidearen eraikuntza sustatu zuten. Neurri librekanbista haien bidez, estatuko ogasunaren diru sarrerak handitzea, azpiegiturak hobetzea eta industriaren garapena sustatzea bilatzen zuten.\n2.3. Moderantismoaren itzulera\n1856 eta 1868 bitartean, 1845eko Konstituzioa ezarri zen indarrean berriro ere, eta Hamarraldi Moderatuko legedia ezarri zuten berriro. Baina 1863tik aurrera, politikan egongaiztasuna nagusitu zen, berriro ere, alderdien zatiketa gero eta nabarmenagoaren ondorioz. Hauteskunde iruzurra zela eta, progresistak eta demokratak joko politokotik kanpo gelditu ziren, eta muturreko jarrera politikoak hartzen hasi ziren. Euskal Herrian, foruzaletasuna gero eta erro sakonagoak egiten joan zen liberal moderatuen eta progresisten artean. Bai burgesentzat, bai lur jabe aberatsentzat, oso mesedegarri ziren Foruetatik eratortzen ziren autogobernua eta zerga arloko berezitasunak. Europan 1866an hasitako krisi ekonomikoak, kiebra eta hornidura krisiak eragin zituen eta horrek egoera politiko eta sozial liskartsua gehiago gaiztotu zuen. Azkenean, progresistak, demokratak, errepublikarrak eta Batasun Liberalekoak Primen zuzendaritzapean elkartu ziren, Isabel II.Aren erregimena erorarazteko.\nIsabel ii erregealdia krisi orokorra Isabel 2 liberalismo moderatua 1843-68 Burdinbidearen lege orokorra Biurteko progresista Burdinbidearen legea Isabel II.Aren erregealdia


-Gorka Urbizu (Ahotsa eta gitarra)\nGorka Urbizu (gitarra eta ahotsa), Aitor Goikoetxea (bateria), Mikel Lopez “Rubio” (baxua) eta Aitor Orejak (gitarra) osatu zuten taldea 2003 urtera arte. Bitarte horretan taldeak lau disko plazaratu zituen, guztiak ere GOR disketxearen abaroan: Berri Txarrak (1997), Ikasten (1999), Eskuak / Ukabilak (2001) eta Libre © (2003). Lehenengo biekin euskal eszenan euren lekutxoa egin bazuten, hirugarrenarekin eta batez ere Libre ©-rekin estatura irten eta prentsa musikalaren oniritzia jaso zituen (Estatuko urteko diskorik onena Rock Sound aldizkariaren erredakzioaren iritziz). Disko honek ‘Denak ez du balio’ kanta ezaguna dakar, zeinean Rise Against taldeko Tim McIlrath-ek kolaboratu baitzuen. Gerora elkarrekin bira bat egingo zuten Europa osoan zehar.


Zer gertatu da zabortegian? (bosgarren eguna)\nBerria: gizartea - ar., 2020-02-11 13:46\nEitzagako zabortegia kraskatu eta erori egin zen otsailaren 6an, ostegunarekin. Bi langile desagertu dira, baina zabortegian amiantoa zegoela jakiteak zaildu egin ditu haien bilaketa lanak. Susmoa agertu da lindanoa ere ba ote zegoen, baina Jaurlaritzak ukatu egin du, eta zabortegiaren kudeaketari buruzko irregulartasun metak ezinegona areagotu du. Egunez egun gertatu dena berregiteko kronika bat ...\nKalean dira Enparantza eta Zulueta\nBerria: politika - ar., 2020-02-11 13:45\nIazko irailaren 16an hasi eta bukatu zen 47 lagunen aurkako 11/13 auziko epaiketa, Madrilen, eta, aldeen artean akordio bat eginda, 47 auzipetuetatik bik baino ez zuten espetxera joan behar izan: Jon Enparantzak eta Arantza Zuluetak. Espainiako Auzitegi ...\nEAJk otsailaren 24rako zehaztuko ditu hauteskunde zerrendak\nEusko Legebiltzarrerako hauteskunde aurrerapenaren ondorioz, EAJk bizkortu egin du bozetarako hautagai zerrendak osatzeko prozesua. Halere, ustekaberik ezean, Iñigo Urkullu eta Bakartxo Tejeria izango dira lehendakaritzarako eta Eusko Legebiltzarreko presidentetzarako hautagaiak, haiek ...\nKaferako eta erretzeko denbora lanalditik kentzeko oniritzia eman dio Auzitegi Nazionalak enpresa bati\nBerria: ekonomia - ar., 2020-02-11 13:40\nHizpide aproposa izan daitekeena lankide arteko kafe eta zigarretetarako: Espainiako Auzitegi Nazionalak arrazoia eman dio Galp Energia enpresari, legezko iritzi baitio langileei fitxaraztea kaferako eta erretzeko hartzen dituzten tarteengatik. Lanaldiaren derrigorrezko erregistroa ezarri zenean, Madrilgo Galp Energiak mezu elektroniko bidez jakinarazi zien langileei fitxatu egin behar zutela kafe...\nMunduko Osasun Erakundearen burua: "2019nCoV koronabirusa mehatxu handi bat da mundu osoarentzako"\nArgia: haria - ar., 2020-02-11 13:40\nGaur ireki du Munduko Osasun Erakundeak otsailaren 11tik 13ra bitartean nazioarteko epidemiologo eta bestelako aditu nagusiak bilduko dituen simposium berezia Genevan (Suitza). "2019nCoV arnasbideetako gaixotasun akutua" deitu biltzarraren irekieran Tedros Adhanom Ghebreyesus idazkari nagusiak ozen ohartarazi du Txinarentzako arrisku larria izateaz gain gainerako mundu osoarentzako ere ...\nKazetaririk gabeko albisteak egiten hasiko da RTVE\nArgia: haria - ar., 2020-02-11 13:30\nRTVE Espainiako hedabide publikoak EFE agentzia multinazionala kontratatu du, lehiaketa publiko baten bidez, albisteak idazteko zerbitzu berri bat garatzeko: albisteak sortzea kazetaririk gabe, adimen artifizialaren bitartez.\nEpaileak dilientziak zabaldu ditu Zaldibarko zabortegiko kudetzaileen aurka\nBerria: gizartea - ar., 2020-02-11 13:27\nEusko Jaurlaritzako bozeramaile Josu Erkorekak jakinarazi duenez, Zaldibarko zabortegiaren luizia eta bi langileen desagerpena ikertzen hasi da epailea. Hain zuzen ere, aldez aurreko diligentziak zabaldu ditu instrukzio epaileak erabakitzeko ea ingurumen eta lan arloko delituak egin ote dituen zabortegiko enpresa kudeatzaileak. Erkorekak, gainera, salatu du enpresaren jarrera. Orain arte krisia...\nZientzian emakumeen «kide ez» izatearen sentimendua, Emakundek lagundutako ikerketa batean\nnaiz.info - ar., 2020-02-11 13:25\n«Matematikaren eta fisikaren arloetan emakumeen diskriminazioa iraunarazten edo aldatzen laguntzen duten fenomenoen analisia» da Emakunderen laguntzarekin argitaratu berri den ikerketa lana. «Tratu ezberdina, generoaren eragina meritua aitortzeko unean, ikusezintasuna...» emakumeengan arlo horietan «kide ez» izatearen sentimendua sortarazten duten faktoreen ...\nArgia: haria - ar., 2020-02-11 13:16\nLarunbatean, otsailaren 8an goizeko 11:00etan, 120 pertsonek parte hartu dute Bizi!-k antolatu duen "autobusendako berezitua den munduko biderik ttipiena"-ren estreinan Biarritzen, Europako biribilgunean. Guiness World Records–eko ordezkaria den Xan Pionaziria Jaunak balioetsi ondoren, Ingurumenaren Grenelle-eko Kattalin Berdeberdiak zorionak eman dizkio Biarritzeko Auzapezari egin...\nKalean dira Jon Enparantza eta Arantza Zulueta\nBerria: politika - ar., 2020-02-11 13:07\nKalejirak kaletik egin ahal izateko bolondresak antolatzeko proposamena onartu dute\nnaiz.info - ar., 2020-02-11 13:03\nNavarra Sumaren debekuari erantzunez, Iruñeko Udalaren Presidentzia Batzordeak kalejirak kaletik egitzen jarraitu ahal izateko EH Bilduk aurkezturiko proposamena onartu du, PSN eta Geroa Bairen sostenguarekin. Segurtasuna bermatzeko bolondres talde bat antolatzea proposatzen da.